Togra leasaithe le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leagtar síos forálacha coiteanna maidir le Ciste Forbraíochta Réigiúnaí na hEorpa, maidir le Ciste Sóisialta na hEorpa, maidir leis an gCiste Comhtháthaithe, maidir leis an gCiste Eorpach Talmhaíochta um Fhorbairt Tuaithe agus maidir leis an gCiste Eorpach Muirí agus Iascaigh atá cumhdaithe faoin gComhchreat Straitéiseach agus lena leagtar síos forálacha ginearálta maidir le Ciste Forbraíochta Réigiúnaí na hEorpa, maidir le Ciste Sóisialta na hEorpa agus maidir leis an gCiste Comhtháthaithe agus lena n-aisghairtear Rialachán (CE) Uimh. 1083/2006 ón gComhairle /* COM/2012/0496 final - 2011/0276 (COD) */





MEABHRÁN MÍNIÚCHÁIN 1. COMHTHÉACS AN TOGRA Thíolaic an Coimisiún a thograí le haghaidh rialacháin lena leagtar síos forálacha coiteanna maidir leis an CFRE, CSE, an CC, an CETFT agus an CEMI agus forálacha ginearálta maidir le cistí beartais comhtháthaithe an 6 Deireadh Fómhair 2011 (COM(2011)615 críochnaitheach). Sa togra seo le haghaidh Rialacháin maidir le Forálacha Coiteanna (CPR) rinneadh foráil maidir le Comhchreat Straitéiseach (CSF): ‘a...aistríonn cuspóirí an Aontais ina bpríomhghníomhaíochtaí do na cistí CSF, le go mbeidh treo straitéiseach níos soiléire ag an bpróiseas clárúcháin ar leibhéal na mBallstát agus na réigiún. Ba cheart don Chomhchreat Straitéiseach comhordú earnála agus críochach a éascú maidir le hidirghabháil an Aontais faoi na Cistí CSF agus le beartais agus le hionstraimí ábhartha eile de chuid an Aontais. Ba cheart go mbunófaí leis an gComhchreat Straitéiseach, dá bhrí sin, na príomhréimsí tacaíochta, dúshláin chríochacha a mbeidh aghaidh le tabhairt orthu, cuspóirí beartais, réimsí tosaíochta le haghaidh gníomhaíochtaí comhair, meicníochtaí comhordúcháin agus meicníochtaí um chomhtháthú agus um chomhsheasmhacht le beartais eacnamaíocha na mBallstát agus an Aontais". (Aithrisí 14 agus 15) Sa togra ón gCoimisiún leagadh amach cuspóirí agus ábhar an CSF in Airteagail 10 agus 11 den Rialachán maidir le Forálacha Coiteanna (RFC). In Airteagal 12 den togra rinneadh foráil go nglacfadh an Coimisiún an Comhchreat Straitéiseach mar ghníomh tarmligthe. Chuir an Chomhairle agus coiste REGI Pharlaimint na hEorpa in iúl gur mhian leo go nglacfar an CSF mar iarscríbhinn a ghabhann leis an rialachán seachas mar ghníomh tarmligthe. I bhfianaise an méid sin agus chun comhréiteach idir na hinstitiúidí a éascú, tíolacann an Coimisiún an togra reachtach leasaithe seo ina roinntear eilimintí an CSF ina n‑iarscríbhinn nua (Iarscríbhinn I) a ghabhann leis an RFC agus ina ngníomh tarmligthe. Is é tuairim an Choimsiúin fós, áfach, gurb ionann na heilimintí uile fós agus eilimintí neamhriachtanacha chun críche Airteagal 290 den Chonradh ar Fheidhmiú an Aontais Eorpaigh, is cuma cé acu a áirítear iad san iarscríbhinn nó sa ghníomh tarmligthe agus gur féidir iad a leasú trí ghníomh tarmligthe ar an ábhar sin. Tá na heilimintí riachtanacha le fáil in Airteagail 11 agus 12 den RFC. 2. TORTHAÍ NA gCOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR Ar mhaithe leis an bplé a éascú, foilsíodh doiciméad inmheánach oibre de chuid an Choimisiúin inar leagadh amach príomheilimintí an CSF ar an 14 Márta 2012 (SWD(2012)61). Tar éis dóibh é a scrúdú, sheas an Chomhairle agus coiste REGI Pharlaimint na hEorpa air gur cheart an CSF a ghlacadh mar iarscríbhinn arna gabháil leis an CPR. Tá siad araon den tuairim go bhfuil an CSF ina eilimint fhíor‑riachtanach sa ghníomh reachtach, mar áitíonn siad go gcuirtear roghanna polaitiúla in iúl leis an CSF maidir le gnéithe bunúsacha den beartas comhtháthaithe. Áiríodh leasuithe comhfhreagracha sa chur chuige ginearálta páirteach a ghlac an Chomhairle um Ghnóthaí Ginearálta an 24 Aibreán 2012 agus sna dréacht‑thuarascálacha ó choiste REGI Pharlaimint na hEorpa. Rinneadh Measúnú Tionchair ar na tograí reachtacha bunúsacha. 3. EILIMINTÍ DLÍ AN TOGRA Sa togra reachtach leasaithe roinntear eilimintí an CSF ina n‑iarscríbhinn nua (Iarscríbhinn I) a ghabhann leis an RFC agus ina ngníomh tarmligthe. Is éard atá sna forálacha maidir leis an CSF san iarscríbhinn eilimintí neamhriachtanacha den ghníomh reachtach i dtéarmaí Airteagal 290 CFAE agus is féidir, dá bhrí sin, iad a mhodhnú trí ghníomh tarmligthe. Tá ceithre roinn san iarscríbhinn nua maidir le 1) modhanna chun comhtháthú agus comhsheasmhacht le beartais eacnamaíocha na mBallstát agus an Aontais a bhaint amach, 2) meicníochtaí comhordúcháin i measc cistí an CSF agus le beartais agus ionstraimí ábhartha eile de chuid an Aontais, 3) prionsabail chothrománacha agus cuspóirí beartais trasearnála agus 4) socruithe chun díriú ar dúshláin chríochacha. Cuirfidh na ranna sin, den chuid is mó, le ranna 3, 4 agus 5 de dhoiciméad inmheánach oibre an Choimisiúin agus le heilimintí ábhartha in Iarscríbhinní I agus II a ghabhann leis, agus an teanga á hoiriúnú do cheanglais an téacs rialála. Beidh dhá roinn sa ghníomh tarmligthe : 1) ranna faoi ghníomhaíochtaí táscacha a bhfuil bhreisluach ard Eorpach acu agus prionsabail chomhfhreagracha chun iad a bhaint amach agus 2) tosaíochtaí comhair. Táthar ag cur le hIarscríbhinní I agus II a ghabhann leis an doiciméad inmheánach oibre anseo, arís leis na hoiriúnuithe dlíthiúla is gá. Táthar tár éis na figiúirí sa roinn faoin gcreat airgeadais agus sa ráiteas airgeadais reachtach a thabhairt cothrom le dáta chun togra leasaithe an Choimisiúin le haghaidh chreat airgeadais ilbhliantúil 2014-2020 a chur san áireamh[1]. 4. IMPLEACHTAÍ BUISÉADACHA Ní bheidh aon impleachtaí buiséadacha ag an togra leasaithe. . De thoradh sonraí nua agus réamhaisnéisí maicreacnamaíocha a bheith ar fáil chomh maith le haontachas Phoblacht na Cróite, áfach, beidh athruithe ar an gclúdach comhtháthaithe. 5. ACHOIMRE AR NA LEASUITHE Baineann an leasú le hathruithe ar Aithrisí 14, 15, 16, 83, 84 agus 88, and Airteagail 2, 10, 11, 12, 14, 141 agus 142. Tá Iarscríbhinn I nua curtha leis freisin, rud as a thig athruithe ar uimhriú na n‑iarscríbhinní i roinnt airteagal breise (19, 83, 86, 87, 105, 106 agus 107). Tugadh an ráiteas airgeadais reachtach cothrom le dáta freisin. 2011/0276 (COD) Togra leasaithe le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leagtar síos forálacha coiteanna maidir le Ciste Forbraíochta Réigiúnaí na hEorpa, maidir le Ciste Sóisialta na hEorpa, maidir leis an gCiste Comhtháthaithe, maidir leis an gCiste Eorpach Talmhaíochta um Fhorbairt Tuaithe agus maidir leis an gCiste Eorpach Muirí agus Iascaigh atá cumhdaithe faoin gComhchreat Straitéiseach agus lena leagtar síos forálacha ginearálta maidir le Ciste Forbraíochta Réigiúnaí na hEorpa, maidir le Ciste Sóisialta na hEorpa agus maidir leis an gCiste Comhtháthaithe agus lena n‑aisghairtear Rialachán (CE) Uimh. 1083/2006 ón gComhairle TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 177 de, Ag féachaint don togra ón gCoimisiún Eorpach, Tar éis an dréachtghníomh reachtach a chur chuig na Parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[2], Ag féachaint don tuairim ó Choiste na Réigiún[3], Ag féachaint don tuairim ón gCúirt Iniúchóirí[4], Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) D’fhonn comhtháthú eacnamaíoch, sóisialta agus críochach an Aontais a neartú, foráiltear le hAirteagal 174 den Chonradh go bhféachfaidh an tAontas leis na héagothromaíochtaí idir leibhéil forbartha na réigiún éagsúil agus cúlmhaireacht na réigiún is mídheisiúla nó na n‑oileán a laghdú, go háirithe limistéir thuaithe, limistéir a bhfuil an trasdul tionsclaíoch ag dul dóibh, agus réigiúin a bhfuil míbhuntáistí móra buana nádúrtha nó déimeagrafacha acu. Ceanglaítear le hAirteagal 175 den Chonradh go dtacódh an tAontas leis na cuspóirí sin a ghnóthú agus é ag gníomhú trí Roinn Treoraíochta an Chiste Eorpaigh um Threoraíocht agus Ráthaíocht Talmhaíochta, trí Chiste Sóisialta na hEorpa, trí Chiste Forbraíochta Réigiúnaí na hEorpa, tríd an mBanc Eorpach Infheistíochta agus trí ionstraimí eile. (2) I gcomhréir le conclúidí na Comhairle Eorpaí an 17 Meitheamh 2010, lenar glacadh Straitéis an Aontais maidir le, inbhuanaithe agus uilechuimsitheach, ba cheart go gcuirfeadh an tAontas agus na Ballstáit seachadadh an fháis chliste, inbhuanaithe agus chuimsithigh chun feidhme, agus forbairt chomhchuí an Aontais á cur chun cinn agus éagothromaíochtaí réigiúnacha á laghdú acu ag an am céanna. (3) D’fhonn comhordú a fheabhsú agus cur chun feidhme a chomhchuibhiú i gcás na gCistí a thugann tacaíocht faoin mbeartas comhtháthaithe, eadhon, Ciste Forbraíochta Réigiúnaí na hEorpa (CFRE), Ciste Sóisialta na hEorpa (CSE) agus an Ciste Comhtháthaithe (CC), leis na Cistí le haghaidh forbartha tuaithe, eadhon, Ciste Eorpach Talmhaíochta um Fhorbairt Tuaithe (CETFT), agus le haghaidh na hearnála muirí agus iascaigh, eadhon, an Ciste Eorpach Muirí agus Iascaigh (CEMI), ba cheart forálacha coiteanna a bhunú maidir leis na Cistí sin uile (‘Cistí CSF’). Ina theannta sin, tá forálacha sa Rialachán seo a bhfuil feidhm acu maidir le CFRE, CSE agus an CC, ach nach bhfuil feidhm acu maidir leis an CETFT ná an CEMI. I ngeall ar na sainiúlachtaí a bhaineann le gach Ciste CSF ar leith, ba cheart rialacha sonracha is infheidhme maidir le gach Ciste CSF ar leith agus maidir le sprioc an chomhair chríochaigh Eorpaigh faoin CFRE a shonrú i rialacháin ar leithligh. (4) Maidir leis an gComhbheartas Talmhaíochta (CBT), tá sineirgíochtaí tábhachtacha bainte amach cheana féin trí na rialacha bainistíochta agus rialuithe a bhaineann leis an gcéad cholún (CERT – an Ciste Eorpach um Ráthaíocht Talmhaíochta) agus leis an dara colún (CETFT) den CBT. Ba cheart an nasc láidir idir CERT agus CETFT a choimeád ar an ábhar sin agus ba cheart na struchtúir atá ar bun cheana sna Ballstáit a chothú. (5) Ba cheart go mbainfeadh na réigiúin is forimeallaí tairbhe as bearta sonracha agus as cistiú breise chun na baic a eascraíonn as na tosca dá dtagraítear in Airteagal 349 den Chonradh a fhritháireamh. (6) Chun léirmhíniú beacht agus comhleanúnach na bhforálacha a áirithiú agus chun rannchuidiú le deimhneacht dhlíthiúil i leith na mBallstát agus i leith tairbhithe, is gá téarmaí áirithe a úsáidtear sa Rialachán a shainmhíniú. (7) Tá sé leagtha amach go bhfuil trí chuid sa Rialachán seo; cuid a haon ina bhfaightear na haithrisí agus na sainmhínithe, cuid a dó ina bhfuil na rialacha is infheidhme maidir leis na Cistí CSF uile agus cuid a trí ina bhfuil na forálacha nach bhfuil feidhm acu ach maidir le CFRE, CSE, agus an CC (na 'Cistí'). (8) Faoi Airteagal 317 den Chonradh, agus i gcomhthéacs na bainistíochta comhpháirtí, ba cheart na coinníollacha faoina gceadaítear don Choimisiún a fhreagrachtaí maidir le buiséad ginearálta an Aontais Eorpaigh a chur chun feidhme a shainiú agus ba cheart freagrachtaí comhair na mBallstát a shoiléiriú. Ba cheart go gcuirfeadh na coinníollacha sin ar chumas an Choimisiúin deimhin a dhéanamh de go bhfuil na Ballstáit ag úsáid na gCistí CSF ar mhodh dlíthiúil agus rialta agus i gcomhréir le prionsabal na bainistíochta fónta airgeadais de réir bhrí Rialachán (CE, Euratom) Uimh. 1605/2002 ón gComhairle an 25 Meitheamh 2002 maidir leis an Rialachán Airgeadais is infheidhme maidir le buiséad ginearálta na gComhphobal Eorpach (dá ngairtear an 'Rialachán Airgeadais' anseo feasta)[5]. Ba cheart do na Ballstáit agus na comhlachtaí arna n‑ainmniú acu chun na críche sin a bheith freagrach as cláir a chur chun feidhme ar an leibhéal críochach iomchuí i gcomhréir le creat institiúideach, dlí agus airgeadais an Bhallstáit. Áiritheoidh na forálacha sin freisin go dtabharfar aird ar an ngá le comhlántacht agus comhsheasmhacht idirghabháil an Aontais, comhréireacht na socruithe riaracháin agus laghdú ar ualach riaracháin thairbhithe na gCistí CSF a áirithiú. (9) I gcás an Chonartha Comhpháirtíochta agus gach cláir faoi seach, ba cheart don Bhallstát comhpháirtíocht a eagrú le hionadaithe ó na húdaráis inniúla réigiúnacha, áitiúla, uirbeacha agus eile, le comhpháirtithe eacnamaíocha agus sóisialta, agus le comhlachtaí a dhéanann ionadaíocht thar ceann na sochaí sibhialta, lena n‑áirítear comhpháirtithe comhshaoil, eagraíochtaí neamhrialtais agus comhlachtaí atá freagrach as comhionannas agus neamh‑idirdhealú a chur chun cinn. Is é is cuspóir do chomhpháirtíocht den sórt sin prionsabal an rialachais il-leibhéil a urramú, úinéireacht ag geallsealbhóirí ar idirghabhálacha atá beartaithe a áirithiú agus an taithí agus an saineolas atá ag gníomhaithe ábhartha a fhorbairt. Ba cheart an chumhacht a thabhairt don Choimisiún chun gníomhartha tarmligthe a ghlacadh lena ndéanfaí foráil maidir le cód iompair d’fhonn a áirithiú go mbeidh na comhpháirtithe rannpháirteach, ar shlí chomhsheasmhach, in ullmhú agus i gcur chun feidhme na gConarthaí Comhpháirtíochta agus na gclár, agus i bhfaireachán agus i meastóireacht a dhéanamh orthu. (10) Ba cheart gníomhaíochtaí na gCistí CSF agus na hoibríochtaí lena dtacaíonn siad dlí an Aontais agus an dlí náisiúnta is infheidhme a bhfuil nasc díreach nó indíreach aige le cur chun feidhme na hoibríochta a chomhlíonadh. (11) I gcomhthéacs a iarrachta comhtháthú eacnamaíoch, críochach agus sóisialta a mhéadú, ba cheart don Aontas, ag gach céim de chur chun feidhme na gCistí CSF, díriú ar neamh‑chomhionannais a dhíothú agus comhionannas idir mná agus fir a chur chun cinn, agus dul i ngleic le hidirdhealú atá bunaithe ar inscne, ar thionscnamh ciníoch nó eitneach, ar reiligiún nó creideamh, ar mhíchumas, ar aois nó ar threoshuíomh gnéasach. (12) Ba cheart cuspóirí na gCistí CSF a shaothrú faoi chuimsiú forbartha inbhuanaithe agus de réir mar a chuireann an tAontas an aidhm maidir leis an gcomhshaol a chosaint agus a fheabhsú mar atá leagtha amach in Airteagal 11 agus Airteagal 19 den Chonradh ar aghaidh, agus cuirfear an prionsabal ‘íoc mar a thruaillítear’ san áireamh ag an am céanna. Ba cheart do na Ballstáit modheolaíocht arna glacadh ag an gCoimisiún trí ghníomh cur chun feidhme a úsáid chun faisnéis a sholáthar faoin tacaíocht a thugtar do chuspóirí athraithe aeráide i gcomhréir leis an uaillmhian 20 % ar a laghad de bhuiséad an Aontais a chaitheamh ar an gcuspóir sin. (13) D’fhonn spriocanna agus cuspóirí Straitéis an Aontais maidir le, inbhuanaithe agus uilechuimsitheach a ghnóthú, ba cheart an tacaíocht ó na Cistí CSF a dhíriú ar líon teoranta cuspóirí téamacha coiteanna. Ba cheart an raon feidhme díreach a bheidh le gach Ciste CSF ar leith a leagan amach i rialacha a bhaineann go sonrach leis na Cistí agus d’fhéadfaí an raon feidhme sin a theorannú do roinnt de na cuspóirí téamacha arna sainiú sa Rialachán seo. (14) Ar mhaithe le ranníocaíocht na gcistí CSF a uasmhéadú agus treo straitéiseach soiléir a thabhairt don phróiseas clárúcháin ar leibhéal na mBallstát agus na réigiún, ba cheart don Choimisiún Comhchreat Straitéiseach a ghlacadh trí ghníomh tarmligthe lena n‑athraítear cuspóirí an Aontais go bpríomhghníomhaíochtaí le haghaidh na gCistí CSF chun treo straitéiseach níos soiléire a thabhairt don phróiseas clárúcháin ar leibhéal na mBallstát agus na réigiún a bhunú. Ba cheart don Chomhchreat Straitéiseach comhordú earnála agus críochach a éascú maidir le hidirghabháil an Aontais faoi na Cistí CSF agus le beartais agus le hionstraimí ábhartha eile de chuid an Aontais. (15) Ba cheart príomhréimsí tacaíochta, cuspóirí beartais do ghníomhaíochtaí comhair, meicníochtaí comhordúcháin agus meicníochtaí le haghaidh comhtháthú agus comhsheasmhacht le beartais eacnamaíochta na mBallstát agus an Aontais a bhunú a leagan amach sa Chomhchreat Straitéiseach an modh chun comhtháthú agus comhsheasmhacht le beartais eacnamaíocha na mBallstát agus an Aontais a bhaint amach, meicníochtaí comhordúcháin idir na cistí CSF agus le beartais agus ionstraimí ábhartha eile an Aontais, prionsabail chothrománacha agus cuspóirí beartais trasearnála, na socruithe chun dul i ngleic le dúshláin chríochacha, gníomhaíochtaí táscacha a bhfuil breisluach ard Eorpach acu agus prionsabail chomhfhreagracha lena mbaint amach, agus tosaíochtaí comhair. (16) Ar bhonn an Chomhchreata Straitéisigh arna ghlacadh ag an gCoimisiún, ba cheart do gach Ballstát, i gcomhar lena chomhpháirtithe agus i gcomhphlé leis an gCoimisiún, Conradh Comhpháirtíochta a ullmhú. Ba cheart don Chonradh Comhpháirtíochta na heilimintí atá leagtha amach sa Chomhchreat Straitéiseach a athrú de réir an chomhthéacs náisiúnta agus ceangaltais dhaingne a leagan amach maidir le cuspóirí an Aontais a ghnóthú trí chlárú Chistí CSF. (17) Ba cheart do na Ballstáit a gcuid tacaíochta a chomhchruinniú chun rannchuidiú suntasach le gnóthú chuspóirí an Aontais a áirithiú, i gcomhréir lena riachtanais shonracha forbartha náisiúnta agus réigiúnaí. Ba cheart coinníollachtaí ex ante a shainiú lena áirithiú go bhfuil na coinníollacha creata a bhfuil gá leo chun tacaíocht an Aontais a úsáid go héifeachtach i bhfeidhm. Ba cheart don Choimisiún measúnú a dhéanamh ar chomhlíonadh na gcoinníollachtaí ex ante sin faoi chuimsiú a mheasúnaithe ar an gConradh Comhpháirtíochta agus ar na cláir. I gcásanna nach gcomhlíontar coinníollacht ex ante, ba cheart an chumhacht a bheith ag an gCoimisiún íocaíochtaí leis an gclár a chur a fhionraí. (18) Ba cheart creat feidhmíochta a shainiú maidir le gach clár d’fhonn faireachán a dhéanamh ar an dul chun cinn atá déanta feadh na tréimhse clárúcháin maidir leis na cuspóirí agus na spriocanna atá leagtha síos do gach clár a ghnóthú. Ba cheart don Choimisiún athbhreithniú ar fheidhmíocht a dhéanamh, i gcomhar leis na Ballstáit, in 2017 agus in 2019. Ba cheart cúlchiste feidhmíochta a fhoráil agus a leithdháileadh in 2019 sna cásanna sin inar gnóthaíodh garspriocanna a bhí leagtha síos sa chreat feidhmíochta. De bharr na héagsúlachta agus an ghné ilnáisiúnta a bhaineann leo, níor cheart aon chúlchiste feidhmíochta a bheith ann le haghaidh na gclár um ‘Chomhar Críochach Eorpach’. I gcásanna ina bhfuil sprioceasnamh suntasach ann maidir le garspriocanna nó spriocanna a ghnóthú, ba cheart an Coimisiún a bheith in ann íocaíochtaí leis an gclár a fhionraí nó, ag deireadh na tréimhse clárúcháin, ceartuithe airgeadais a chur i bhfeidhm, d’fhonn a áirithiú nach n‑úsáidfear buiséad an Aontais go diomailteach ná go neamhéifeachtúil. (19) Trí nasc níos dlúithe a chruthú idir an beartas comhtháthaithe agus rialachas eacnamaíoch an Aontais áiritheofar go mbeidh beartais eacnamaíocha fhónta ina gcranntaca le héifeachtacht an chaiteachais a dhéantar faoi Chistí CSF agus gur féidir, más gá, Cistí CSF a atreorú ar aghaidh a thabhairt ar na fadhbanna eacnamaíocha atá ag tír. Ní mór go dtarlódh an próiseas sin diaidh ar ndiaidh, agus go dtosódh sé le leasuithe ar an gConradh Comhpháirtíochta agus ar na cláir chun tacú le moltaí na Comhairle chun aghaidh a thabhairt ar éagothromaíochtaí maicreacnamaíocha agus ar dheacrachtaí sóisialta agus eacnamaíocha. I gcás, in ainneoin úsáid fheabhsaithe Chistí CSF, nach ndéanann Ballstát beart éifeachtach i gcomhthéacs phróiseas an rialachais eacnamaíoch, ba cheart an ceart a bheith ag an gCoimisiún na híocaíochtaí agus na ceangaltais uile nó cuid díobh a fhionraí. Ba cheart cinntí maidir le fionraí a bheith comhréireach agus éifeachtach, agus tionchar na gclár aonair chun aghaidh a thabhairt ar an staid eacnamaíoch agus shóisialta sa Bhallstát ábhartha agus leasuithe roimhe sin ar an gConradh Comhpháirtíochta á gcur san áireamh. Agus cinneadh faoi fhionruithe á dhéanamh aige, ba cheart don Choimisiún cóir chomhionann idir Ballstáit a urramú freisin, agus go háirithe tionchar na fionraí ar gheilleagar an Bhallstáit lena mbaineann. Ba cheart na fionruithe a bhaint agus cistí a chur ar fáil don Bhallstát lena mbaineann arís a luaithe is a dhéanann an Ballstát an beart is gá. (20) Lena áirithiú go ndíreofar ar straitéis an Aontais maidir le fás cliste, inbhuanaithe agus uilechuimsitheach a chur i gcrích, ba cheart eilimintí coiteanna a shainiú do na cláir ar fad. Lena áirithiú go mbeidh na socruithe clárúcháin le haghaidh na gCistí CSF comhsheasmhach, ba cheart na nósanna imeachta chun na cláir a ghlacadh agus a leasú a ailíniú. Ba cheart go n‑áiritheodh an clárú comhsheasmhacht leis an gComhchreat Straitéiseach agus leis an gConradh Comhpháirtíochta, comhordú na gCistí CSF eatarthu féin agus le hionstraimí airgeadais reatha eile agus leis an mBanc Eorpach Infheistíochta. (21) Leis an gConradh, cuireadh comhtháthú críochach le spriocanna an chomhtháthaithe eacnamaíoch agus shóisialta, agus tá sé fíor-riachtanach aghaidh a thabhairt ar an ról atá ag cathracha, ag geografaíocht fheidhmiúil agus ag limistéir fhoréigiúnacha a bhfuil fadhbanna geografacha agus déimeagrafacha ar leith le sárú acu. Chuige sin, chun leas níos fearr a bhaint as acmhainneacht ar an leibhéal áitiúil, tá sé riachtanach forbairt áitiúil faoi stiúir an phobail a neartú agus a éascú trí chomhrialacha agus dlúthchomhordú a cheangal ar na Cistí CSF uile. Mar phrionsabal bunúsach, ba cheart an fhreagracht as straitéisí forbartha áitiúla a chur chun feidhme a thabhairt do ghrúpaí gníomhaíochta áitiúla a dhéanann ionadaíocht thar ceann leasanna an phobail. (22) Tá ionstraimí airgeadais ag éirí níos tábhachtaí i ngeall ar an éifeacht ghiarála a bhíonn acu ar na Cistí CSF, i ngeall ar a gcumas cineálacha éagsúla acmhainní poiblí agus príobháideacha a chomhcheangal d’fhonn tacú le cuspóirí beartais phoiblí, agus i ngeall go ndéantar an tacaíocht sin níos inbhuanaithe go fadtéarmach de bharr cineálacha imrothlacha maoinithe. (23) Ba cheart ionstraimí airgeadais a fhaigheann tacaíocht ó na Cistí CSF a úsáid chun aghaidh a thabhairt ar riachtanais mhargaidh faoi leith ar mhodh costéifeachtach, i gcomhréir le cuspóirí na gclár, agus níor cheart dóibh maoiniú príobháideach a bhrú amach. Ba cheart an cinneadh chun na bearta tacaíochta a mhaoiniú trí bhíthin ionstraimí airgeadais a chinneadh, dá bhrí sin, ar bhonn anailíse ex ante. (24) Ba cheart ionstraimí airgeadais a cheapadh agus a chur chun feidhme d’fhonn rannpháirtíocht shuntasach infheisteoirí na hearnála príobháidí agus institiúidí airgeadais a chur chun cinn ar bhonn cuí roinnte rioscaí. Le bheith tarraingteach go leor don earnáil phríobháideach, is gá ionstraimí airgeadais a cheapadh agus a chur chun feidhme ar mhodh solúbtha. Dá bhrí sin, ba cheart d’údaráis bhainistíochta cinneadh a dhéanamh maidir leis na foirmeacha is iomchuí chun na hionstraimí airgeadais a chur chun feidhme, chun aghaidh a thabhairt ar riachtanais shonracha na spriocréigiún, i gcomhréir le cuspóirí an chláir ábhartha. (25) Ba cheart an deis a bheith ag údaráis bhainistíochta acmhainní ó na cláir a chur leis na hionstraimí airgeadais a bhunaítear ar leibhéal an Aontais, nó le hionstraimí a bhunaítear ar an leibhéal réigiúnach. Ba cheart an deis a bheith ag údaráis bhainistíochta freisin ionstraimí airgeadais a chur chun feidhme go díreach, trí bhíthin cistí sonracha nó trí bhíthin cistí de chuid cistí. (26) Ba cheart go gcomhfhreagródh méid na n‑acmhainní arna n‑íoc tráth ar bith ó na Cistí CSF le hionstraimí airgeadais don mhéid is gá chun infheistíochtaí atá beartaithe agus íocaíochtaí le faighteoirí deiridh a chur chun feidhme, lena n‑áirítear costais bhainistíochta agus táillí bainistíochta, arna gcinneadh ar bhonn pleananna gnó agus réamh‑mheastachán faoin sreabhadh airgid le haghaidh tréimhse réamhshainithe nár cheart a bheith níos faide ná dhá bhliain. (27) Tá sé riachtanach rialacha sonracha a leagan síos maidir leis na méideanna atá le glacadh mar chaiteachas incháilithe tráth an dúnta, d’fhonn a áirithiú go ndéanfar na méideanna, lena n‑áirítear na costais bhainistíochta agus táillí bainistíochta, a íoctar ó na Cistí CSF le hionstraimí airgeadais, a úsáid go héifeachtach le haghaidh infheistíochtaí agus íocaíochtaí le faighteoirí deiridh. Tá sé riachtanach freisin rialacha sonracha a leagan síos maidir le hathúsáid na n‑acmhainní atá inchurtha i leith na tacaíochta ó na Cistí CSF, lena n‑áirítear úsáid na n‑acmhainní leagáide i ndiaidh na cláir a dhúnadh. (28) Ba cheart do na Ballstáit faireachán a dhéanamh ar chláir d’fhonn athbhreithniú a dhéanamh ar chur chun feidhme agus ar dhul chun cinn maidir le cuspóirí na gclár a ghnóthú. Chuige sin, ba cheart coistí faireacháin a bhunú agus a mballraíocht agus a bhfeidhmeanna a shainiú maidir leis na Cistí CSF. D’fhéadfaí Comhchoistí Faireacháin a bhunú chun comhordú idir na Cistí CSF a éascú. D'fhonn éifeachtacht a áirithiú, ba cheart do na coistí faireacháin a bheith ábalta moltaí a eisiúint chuig údaráis bhainistíochta maidir leis an gclár a chur chun feidhme agus ba cheart dóibh faireachán a dhéanamh ar ghníomhaíochtaí a rinneadh mar thoradh ar a gcuid moltaí. (29) Is gá na socruithe faireacháin agus tuairiscithe maidir leis na Cistí CSF a ailíniú ar mhaithe le socruithe bainistíochta a shimpliú ar gach uile leibhéal. Is tábhachtach ceanglais chomhréireacha tuairiscithe a áirithiú ach freisin go mbeadh faisnéis chuimsitheach ar dhul chun cinn ar fáil ag príomhthráthanna athbhreithnithe. Is gá, dá bhrí sin, do na ceanglais tuairiscithe na riachtanais faisnéise a léiriú sna blianta lena mbaineann agus go mbeadh siad ailínithe le huainiú na n‑athbhreithnithe ar fheidhmíocht. (30) D’fhonn faireachán a dhéanamh ar dhul chun cinn na gclár, ba cheart cruinniú athbhreithnithe bliantúil a thionól idir an Ballstát agus an Coimisiún. Ba cheart go mbeadh an deis ag an Ballstát agus ag an Coimisiún teacht ar chomhaontú gan an cruinniú a thionól, áfach, chun ualach riaracháin neamhriachtanach a sheachaint. (31) Le gur féidir leis an gCoimisiún faireachán a dhéanamh ar an dul chun cinn atá déanta maidir le cuspóirí an Aontais a ghnóthú, ba cheart do na Ballstáit tuarascálacha ar dhul chun cinn a chur isteach maidir le cur chun feidhme a gConarthaí Comhpháirtíochta. Ar bhonn tuarascálacha den sórt sin, ba cheart don Choimisiún tuarascáil straitéise a ullmhú ar dhul chun cinn in 2017 agus in 2019. (32) Is gá meastóireacht a dhéanamh ar éifeachtacht, ar éifeachtúlacht agus ar thionchar an chúnaimh ó na Cistí CSF d’fhonn feabhas a chur ar cháilíocht chur chun feidhme agus cheapadh na gclár, agus chun tionchar na gclár ar na spriocanna i straitéis an Aontais maidir le fás cliste, inbhuanaithe agus uilechuimsitheach agus ar OTI agus ar fhostaíocht, nuair is ábhartha, a chinneadh. Ba cheart freagrachtaí na mBallstát agus an Choimisiúin maidir leis an méid sin a shonrú. (33) D’fhonn feabhas a chur ar cháilíocht agus ar cheapadh gach cláir, agus d’fhonn a fhíorú gur féidir na cuspóirí agus na spriocanna a ghnóthú, ba cheart meastóireacht ex ante a dhéanamh ar gach clár. (34) Ba cheart don údarás atá freagrach as ullmhú an chláir plean meastóireachta a tharraingt suas. Le linn na tréimhse clárúcháin, ba cheart d'údaráis bhainistíochta meastóireachtaí a dhéanamh chun éifeachtacht agus tionchar cláir a mheas. D’fhonn cinntí luchta bainistíochta a éascú, ba cheart an coiste faireacháin agus an Coimisiún a chur ar an eolas faoi thorthaí na meastóireachtaí. (35) Ba cheart meastóireachtaí ex-post a dhéanamh d’fhonn éifeachtacht agus éifeachtúlacht na gCistí CSF agus a dtionchar ar spriocanna foriomlána na gCistí CSF agus Straitéis an Aontais maidir le fás cliste, inbhuanaithe agus uilechuimsitheach a mheas. (36) Is úsáideach na cineálacha gníomhaíochta is féidir a dhéanamh mar chúnamh teicniúil le tacaíocht ó na Cistí CSF ar thionscnamh an Choimisiúin agus na mBallstát a shainiú. (37) D'fhonn úsáid éifeachtach acmhainní an Aontais a áirithiú, agus d’fhonn rómhaoiniú oibríochtaí ginte ioncaim a sheachaint, is gá rialacha a leagan amach chun an ranníocaíocht ó na Cistí CSF i leith oibríochta ginte ioncaim a ríomh. (38) Ba cheart na dátaí tosaigh agus na dátaí deiridh a bhaineann le hincháilitheacht an chaiteachais a shainiú chun foráil a dhéanamh maidir le riail aonfhoirmeach agus chothrom a bheadh infheidhme maidir le cur chun feidhme na gCistí CSF ar fud an Aontais. D’fhonn feidhmiú na gclár a éascú, is iomchuí a leagan síos go bhféadfaidh an dáta tosaigh maidir le hincháilitheacht an chaiteachais a bheith roimh an 1 Eanáir 2014 má chuireann an Ballstát lena mbaineann clár isteach roimh an dáta sin. D’fhonn úsáid éifeachtach Chistí an AE a áirithiú agus an baol a bheadh ann do bhuiséad an AE a laghdú, is gá srianta a chur i bhfeidhm ar an tacaíocht a thugtar d'oibríochtaí lánchríochnaithe. (39) I gcomhréir le prionsabal na coimhdeachta agus faoi réir na n‑eisceachtaí dá bhforáiltear le Rialachán/Rialacháin (AE) Uimh. […] [Rialacháin CFRE, CSE, CC, ETC, CETFT, CEMI], ba cheart do na Ballstáit rialacha náisiúnta a ghlacadh maidir le hincháilitheacht an chaiteachais. (40) D’fhonn úsáid na gCistí CSF a shimpliú agus riosca earráidí a laghdú, is iomchuí, agus foráil á déanamh maidir le difreáil nuair is gá chun sainiúlachtaí an bheartais a léiriú, sainmhíniú a thabhairt ar na cineálacha tacaíochta, ar na coinníollacha comhchuibhithe maidir le deontais a aisíoc agus ar mhaoiniú ar ráta comhréidh, ar na rialacha incháilitheachta sonracha maidir le deontais agus ar choinníollacha sonracha i ndáil le hincháilitheacht oibríochtaí ag brath ar a suíomh. (41) Chun éifeachtacht, cothroime agus tionchar inbhuanaithe na hidirghabhála arna déanamh ag na Cistí CSF a áirithiú, ba cheart forálacha a bheith ann lena rathófar gur ar bhonn fadtréimhseach a dhéantar na hinfheistíochtaí i ngnólachtaí agus i mbonneagar agus go gcuireann siad cosc ar na Cistí CSF a úsáid chun buntáiste mhíchuí. Is léir ó thaithí a fuarthas gur tréimhse íosta iomchuí le cur i bhfeidhm í tréimhse cúig bliana, ach amháin i gcás ina bhforáiltear tréimhse dhifriúil sna rialacha maidir le Státchabhair. Is iomchuí gníomhaíochtaí a fhaigheann tacaíocht ón CSE agus gníomhaíochtaí a bhfuil infheistíocht tháirgiúil nó infheistíocht bonneagair i gceist leo a eisiamh ó cheanglas ginearálta na hinmharthanachta, ach amháin i gcás ina dtagann na ceanglais sin ó rialacha maidir le Státchabhair is infheidhme, agus ranníocaíochtaí le hionstraimí airgeadais nó uathu a eisiamh. (42) Ba cheart do na Ballstáit bearta leormhaithe a ghlacadh d’fhonn bunú agus feidhmiú cuí a gcóras bainistíochta agus rialaithe a áirithiú d’fhonn úsáid dhlíthiúil agus rialta na gCistí CSF a dhearbhú. Ba cheart oibleagáidí na mBallstát maidir le córais bhainistíochta agus rialaithe na gclár, agus maidir le cosc, brath agus ceartú neamhrialtachtaí agus sáruithe dhlí an Aontais a shonrú dá bhrí sin. (43) I gcomhréir le prionsabail na bainistíochta comhpháirtí, ba cheart go mbeadh príomhfhreagracht ar na Ballstáit, trína gcórais bhainistíochta agus rialaithe, as cur chun feidhme agus rialú na n‑oibríochtaí i gcláir. D’fhonn éifeachtacht an rialaithe ar roghnú nó ar chur chun feidhme na n‑oibríochtaí agus feidhmiú an chórais bhainistíochta agus rialaithe a neartú, ba cheart feidhmeanna an údaráis bainistíochta a shonrú. (44) D’fhonn urrús ex ante maidir le bunú agus ceapadh na bpríomhchóras bainistíochta agus rialaithe a áirithiú, ba cheart do Bhallstáit comhlacht creidiúnúcháin a ainmniú a bheidh freagrach as na comhlachtaí bainistíochta agus rialaithe a chreidiúnú agus as a gcreidiúnú a tharraingt siar. (45) Ba cheart cumhachtaí agus freagrachtaí an Choimisiúin a leagan síos maidir le feidhmiú éifeachtach na gcóras bainistíochta agus rialaithe a fhíorú, agus maidir le gníomhaíocht Ballstáit a cheangal. Ba cheart go mbeadh sé de chumhacht ag an gCoimisiún freisin iniúchtaí a dhéanamh dírithe ar na saincheisteanna a bhaineann le bainistíocht fhónta airgeadais d’fhonn teacht ar chonclúidí faoi fheidhmíocht na gCistí. (46) Ba cheart ceangaltais bhuiséadacha an Aontais a chur i bhfeidhm gach bliain. D’fhonn bainistíocht éifeachtach clár a áirithiú, is gá comhrialacha a leagan síos maidir le hiarrataí ar íocaíocht eatramhach agus maidir leis an iarmhéid bliantúil, agus nuair is iomchuí, an t‑iarmhéid deiridh, a íoc gan dochar do rialacha sonracha a cheanglaítear ar gach Ciste CSF ar leith. (47) Áirithíonn an íocaíocht réamh‑mhaoinithe ag tús na gclár go bhfuil an Ballstát in acmhainn tacaíocht a thabhairt do thairbhithe maidir le cur chun feidhme an chláir ón tráth a nglactar leis an gclár. Dá bhrí sin, ba cheart foráil a dhéanamh maidir leis na méideanna réamh‑mhaoinithe tosaigh ó na Cistí CSF. Ba cheart don réamh‑mhaoiniú tosaigh a bheith imréitithe go hiomlán tráth a ndúntar an clár. (48) D’fhonn leasanna airgeadais an Aontais a chosaint, ba cheart bearta a bheith ann a bhfuil teorainn ama leo agus a chuireann ar chumas an oifigigh údaraithe, trí tharmligean, íocaíochtaí a stopadh i gcás inarb ann d’fhianaise go bhfuil easnamh suntasach i bhfeidhmiú an chórais bainistíochta agus rialaithe, d’fhianaise ar neamhrialtachtaí a bhaineann le hiarratas ar íocaíocht nó d’fhianaise ar mhainneachtain doiciméid a chur isteach chun críche imréitigh cuntas. (49) D’fhonn a áirithiú go ndéantar caiteachas arna chómhaoiniú ag buiséad an Aontais i mbliain airgeadais ar leith a úsáid i gcomhréir leis na rialacha is infheidhme, ba cheart creat cuí a chruthú le haghaidh imréiteach bliantúil na gcuntas. Faoin gcreat sin, ba cheart do na comhlachtaí creidiúnaithe, i gcás gach cláir ar leith, dearbhú urrúis bhainistíochta agus na cuntais bhliantúla dheimhnithe ag gabhháil leis, tuarascáil achomair agus tuairim iniúchóra neamhspleáigh agus tuarascáil ar rialuithe a chur faoi bhráid an Choimisiúin. (50) D'fhonn buiséad an Aontais a chosaint, d’fhéadfadh sé a bheith riachtanach don Choimisiún ceartuithe airgeadais a dhéanamh. D’fhonn deimhneacht dhlíthiúil a áirithiú i leith na mBallstát, is tábhachtach na dálaí faoina bhféadfadh an Coimisiún ceartuithe airgeadais a dhéanamh, de dheasca sáruithe ar dhlí an Aontais nó ar dhlí náisiúnta is infheidhme, a shainiú. D’fhonn a áirithiú go bhfuil baint ag na ceartuithe airgeadais a d’fhéadfadh an Coimisiún a fhorchur ar Bhallstáit le cosaint leasanna airgeadais an AE, níor cheart iad a úsáid ach i gcásanna ina bhfuil baint dhíreach nó indíreach ag an sárú ar dhlí an Aontais nó ar an dlí náisiúnta le hincháilitheacht, le rialtacht, le bainistíocht nó le rialú na n‑oibríochtaí agus an chaiteachais chomhfhreagraigh. D’fhonn comhréireacht a áirithiú, is tábhachtach go ndéanfaidh an Coimisiún nádúr agus tromaíocht an tsáraithe a mheas le linn nó méid an cheartaithe airgeadais a chinneadh. (51) D’fhonn smacht airgeadais a spreagadh, is iomchuí sainiú a dhéanamh ar na socruithe maidir le cuid ar bith den cheangaltas buiséadach a shaoradh i gclár, go háirithe i gcás ina n‑eisiafaí méid ón saoradh sin, go háirithe nuair a bhíonn moill ar chur chun feidhme mar thoradh ar dhálaí atá neamhspleách ar an bpáirtí lena mbaineann, ar dhálaí neamhghnácha nó ar dhálaí nach féidir a thuar agus nach féidir a n‑iarmhairtí a sheachaint d’ainneoin na dúthrachta a caitheadh. (52) Tá gá le forálacha ginearálta breise maidir le feidhmiú sonrach na gCistí. D’fhonn an luach breise atá orthu agus a rannchuidiú le tosaíochtaí Straitéis an Aontais maidir le fás cliste, inbhuanaithe agus uilechuimsitheach a mhéadú, ba cheart, go háirithe, feidhmiú na gCistí sin a shimpliú agus díriú ar na spriocanna a bhaineann le ‘Infheistíocht le haghaidh Fáis agus Post’ agus ‘Comhar críochach Eorpach’. (53) Tá forálacha breise maidir le feidhmiú sonrach an CETFT agus an CEMI leagtha amach sa reachtaíocht ábhartha a bhaineann go sonrach le hearnálacha. (54) D’fhonn cuspóirí an Chonartha maidir le comhtháthú eacnamaíoch, sóisialta agus críochach a chur ar aghaidh, ba cheart don sprioc ‘Infheistíocht le haghaidh Fáis agus Post’ tacú leis na réigiúin ar fad. D’fhonn tacaíocht chothromaithe agus chomhleanúnach a thabhairt i gcomhréir le leibhéal na forbartha eacnamaíche agus sóisialta, ba cheart acmhainní faoin sprioc sin a leithdháileadh ón CFRE agus ón CSE ar na réigiúin bheagfhorbartha, ar na réigiúin trasdula agus ar na réigiúin níos forbartha i gcomhréir lena n‑olltáirgeacht intíre (OTI) per capita maidir le meán an Aontais. D’fhonn inbhuanaitheacht fhadtéarmach na hinfheistíochta ó na Cistí Struchtúracha a áirithiú, ba cheart do réigiúin a raibh a n‑OTI per capita don tréimhse 2007-2013 níos lú ná 75 % de mheán an AE-25 don tréimhse thagartha, ach a bhfuil a OTI per capita méadaithe go dtí níos mó ná 75 % de mheán an AE-27, dhá thrian ar a laghad dá leithdháileadh don tréimhse 2007-2013 a fháil. Ba cheart go rachadh an sprioc ‘Infheistíocht le haghaidh fáis agus post’ ón CC chun tairbhe na mBallstát a bhfuil a n‑ollioncam náisiúnta (OIN) per capita níos ísle ná 90 % de mheán an Aontais. (55) Ba cheart critéir oibiachtúla a shocrú chun réigiúin agus limistéir atá incháilithe chun tacaíocht a fháil ó na Cistí a shainiú. Chuige sin, ba cheart sainaithint na réigiún agus na limistéar ar leibhéal an Aontais a bhunú ar chóras coiteann aicmithe na réigiún arna bhunú le Rialachán (CE) Uimh. 1059/2003 ó Pharlaimint na hEorpa agus ón gComhairle an 26 Bealtaine 2003 maidir le haicmiú coiteann d’aonaid chríochacha ar mhaithe le staidreamh (NUTS) a bhunú[6]. (56) Chun creat airgeadais iomchuí a leagan amach, ba cheart don Choimisiún, trí bhíthin gníomhartha cur chun feidhme an miondealú bliantúil táscach ar leithreasaí faoi chomhair oibleagáidí atá ar fáil a bhunú trí mhodh oibiachtúil agus trédhearcach a úsáid, d’fhonn díriú ar na réigiúin a bhfuil a bhforbairt tite ar gcúl, lena n‑áirítear na réigiúin sin a bhfuil tacaíocht idirthréimhseach á fáil acu. (57) Is gá teorainneacha na n‑acmhainní sin a shocrú maidir le sprioc na hinfheistíochta le haghaidh fáis agus post agus critéir oibiachtúla a ghlacadh chun iad a leithdháileadh ar réigiúin agus ar Bhallstáit. D’fhonn luathú riachtanach na forbartha bonneagair in iompar agus i bhfuinneamh maille le teicneolaíochtaí na faisnéise agus na cumarsáide a spreagadh ar fud an Aontais, ba cheart saoráid dar teideal 'Cónascadh na hEorpa' a chruthú. Ba cheart uasteorainn a chur ar iomlán na leithreasaí bliantúla is féidir a leithdháileadh ó na Cistí agus ar na méideanna a aistrítear ón gCiste Comhtháthaithe go dtí an tSaoráid um Chónascadh na hEorpa, uasteorainn a shocrófaí trí chumas an Bhallstáit faoi leith sin na leithreasaí sin a iompar a chur san áireamh. Ina theannta sin, i gcomhréir leis an bpríomhsprioc maidir le laghdú na bochtaineachta, is gá an scéim tacaíochta bia do na daoine is díothaí a atreorú chun cuimsiú sóisialta agus forbairt chomhchuibhithe an Aontais a chur chun cinn. Tá meicníocht beartaithe lena n‑aistreofar acmhainní chuig an ionstraim seo agus lena n‑áiritheofar gur leithdháiltí ó CSE a bheidh sna hacmhainní sin trí laghdú comhfhreagrach intuigthe ar chéatadán íosta na gCistí Struchtúracha a bheidh le leithdháileadh ar an CSE i ngach tír. (58) D’fhonn an bhéim atá ar thorthaí agus ar ghnóthú chuspóirí agus spriocanna Eoraip 2020 a neartú, ba cheart cúig faoin gcéad d’acmhainní an sprice 'Infheistíochta le haghaidh fáis agus post' a chur i leataobh mar chúlchiste feidhmíochta do gach Ciste agus catagóir réigiúin i ngach Ballstát. (59) Maidir leis na Cistí agus d’fhonn leithdháileadh iomchuí ar gach catagóir réigiún a áirithiú, níor cheart acmhainní a aistriú idir réigiúin bheagfhorbartha, réigiúin trasdula agus réigiúin níos forbartha cé is moite de dhálaí a bhfuil údar cuí leo a bhaineann le cuspóir téamach amháin nó níos mó a chur i gcrích agus le haghaidh 2 % ar a mhéad den leithreasú iomlán don chatagóir réigiún sin. (60) D’fhonn fíorthionchar eacnamaíoch a áirithiú, níor cheart tacaíocht ó na Cistí a chur in ionad chaiteachas poiblí nó chaiteachas structúrach coibhéiseach na mBallstát faoi théarmaí an Rialacháin seo. Ina theannta sin, d’fhonn a áirithiú go gcuirfear comhthéacs eacnamaíoch níos leithne san áireamh sa tacaíocht ó na Cistí, ba cheart leibhéal an chaiteachais phoiblí a shocrú faoi threoir na gcoinníollacha maicreacnamaíocha ginearálta faoina ndéantar an maoiniú bunaithe ar na táscairí sna Cláir Chobhsaíochta agus sna Cláir um Chóineasú a chuireann na Ballstáit isteach gach bliain i gcomhréir le Rialachán (CE) Uimh. 1466/1997 an 7 Iúil 1997 maidir leis an bhfaireachas ar riochtaí buiséadacha, agus an faireachas ar bheartais eacnamaíocha agus a gcomhordú, a neartú[7]. Maidir leis an bhfíorú a dhéanann an Coimisiún ar phrionsabal na breisíochta, ba cheart é a dhíriú ar na Ballstáit ina gcumhdaíonn na réigiúin bheagfhorbartha agus na réigiúin trasdula 15% ar a laghad den daonra de bharr scála na n‑acmhainní airgeadais a leithdháiltear orthu. (61) Is gá forálacha breise a leagan síos maidir le clárú, bainistíocht, faireachán agus rialú na gclár oibríochtúla a fhaigheann tacaíocht ó na Cistí. Ba cheart go leagfaí amach sna cláir oibríochtúla aiseanna tosaíochta a fhreagraíonn do chuspóirí téamacha, loighic chomhsheasmhach idirghabhála chun aghaidh a thabhairt ar na riachtanais forbartha a aithníodh, agus an creat don mheasúnú feidhmíochta. Ba cheart go mbeadh eilimintí riachtanacha eile iontu freisin lena gcuirtear buntaca le cur chun feidhme éifeachtach agus éifeachtúil na gCistí sin. (62) D’fhonn comhlántachtaí a fheabhsú agus cur chun feidhme a shimpliú, ba cheart an tacaíocht ón CC agus ón CFRE a chomhcheangal le tacaíocht ón CSE i gcomhchláir oibríochtúla faoi sprioc an fháis agus na bpost. (63) Tugann mórthionscadail cuntas ar chéatadán suntasach de chaiteachas an Aontais agus is minic a mbíonn tábhacht straitéiseach ag baint leo chun straitéis an Aontais maidir le fás cliste, inbhuanaithe agus uilechuimsitheach a chur i gcrích. Tá údar maith ann, dá bhrí sin, go mbeidh oibríochtaí de mhéid shuntasach fós faoi réir fhormheas an Choimisiúin faoin Rialachán seo. D’fhonn soiléireacht a áirithiú, is iomchuí ábhar an mhórthionscadail a shainiú chun na críche sin. Ba cheart an deis a bheith ag an gCoimisiún freisin diúltú do thacaíocht do mhórthionscadal, i gcás nach bhfuil údar maith ann an tacaíocht sin a dheonú. (64) D’fhonn rogha a thabhairt do na Ballstáit cuid de chlár oibríochtúla a chur chun feidhme trí chur chuige bunaithe ar thorthaí, is áisiúil foráil a dhéanamh maidir le comhphlean gníomhaíochta ina mbeadh sraith gníomhartha a bheadh le déanamh ag tairbhí mar rannchuidiú le cuspóirí an chláir oibríochtúla. D’fhonn an bhéim a chuireann na Cistí ar thorthaí a shimpliú agus a threisiú, ba cheart do bhainistiú an chomhphlean gníomhaíochta a bheith bunaithe go heisiach ar na garspriocanna, ar an aschur agus ar na torthaí a comhaontaíodh agus atá sainithe sa chinneadh ón gCoimisiún lena nglactar an comhphlean gníomhaíochta. Ba cheart go mbeadh rialú agus iniúchadh comhphlean gníomhaíochta teoranta do na garspriocanna, an t‑aschur agus na torthaí sin a bhaint amach. Dá réir sin, is gá rialacha maidir le hullmhú, ábhar, glacadh, bainistíocht agus rialú airgeadais comhphleananna gníomhaíochta a leagan síos. (65) gcás ina bhfuil cur chuige comhtháite de dhíth do straitéis forbartha críochaí nó uirbí, i ngeall go mbaineann sí le hinfheistíochtaí faoi níos mó ná ais tosaíochta amháin de chlár oibríochtúil amháin nó níos mó, ba cheart gníomhaíocht a fhaigheann tacaíocht ó na Cistí a dhéanamh i bhfoirm infheistíochta comhtháite críochaí laistigh de chlár oibríochtúil. (66) Is gá forálacha sonracha a ghlacadh maidir le feidhmeanna an choiste faireacháin agus leis na tuarascálacha bliantúla ar chur chun feidhme na gclár oibríochtúil a fhaigheann tacaíocht ó na Cistí. Tá forálacha breise maidir le feidhmiú sonrach an CETFT leagtha amach sa reachtaíocht ábhartha a bhaineann go sonrach le hearnálacha. (67) Lena áirithiú go bhfuil faisnéis fhíor-riachtanach agus cothrom le dáta ar fáil faoi chur chun feidhme na gclár, is gá do na Ballstáit na príomhshonraí a sholáthar don Choimisiún go rialta. Lena sheachaint nach mbeidh ualach breise ar na Ballstáit, ba cheart go mbeadh na sonraí sin teoranta do shonraí a bhailítear go leanúnach, agus ba cheart na sonraí a tharchur ar mhodh leictreonach malartaithe sonraí. (68) I gcomhréir le hAirteagal 175 den Chonradh, cuireann an Coimisiún Tuarascálacha faoin gComhtháthú faoi bhráid Pharlaimint na hEorpa, na Comhairle, an Choiste Eacnamaíoch agus Shóisialta agus Choiste na Réigiún gach trí bliana ar an dul chun cinn atá déanta maidir le comhtháthú eacnamaíoch, sóisialta agus críochach an Aontais a bhaint amach. Is gá ábhar na tuarascála sin a leagan síos. (69) Meastar gurb iomchuí go ndéanfaidh an Coimisiún, i gcomhar leis na Ballstáit, meastóireacht ex post le haghaidh na gCistí chun faisnéis a fháil ar an leibhéal iomchuí faoi na torthaí a bhí ar na hidirghabhálacha arna maoiniú agus faoin tionchar a bhí acu. Tá gá le forálacha sonracha freisin chun nós imeachta a bhunú maidir le formheas na bpleananna meastóireachta le haghaidh na gCistí. (70) Tá sé tábhachtach éachtaí Chistí an Aontais a chur ar a shúile don phobal i gcoitinne. Tá sé de cheart ag saoránaigh eolas a bheith acu faoin gcaoi a ndéantar acmhainní airgeadais an Aontais a infheistiú. Ba cheart go mbeadh freagracht ar na húdaráis bhainistíochta agus ar na tairbhithe araon as a áirithiú go gcuirtear an fhaisnéis chuí in iúl don phobal. Lena áirithiú go ndéanfar cumarsáid níos éifeachtúla leis an bpobal i gcoitinne agus go gcruthófar sineirgí níos láidre idir na gníomhaíochtaí cumarsáide arna ndéanamh ar thionscnamh an Choimisiúin, rannchuideoidh na hacmhainní atá dírithe ar ghníomhaíochtaí cumarsáide faoin Rialachán seo le cumarsáid chorparáideach a dhéanamh faoi thosaíochtaí polaitiúla an Aontais Eorpaigh a mhéid is go mbaineann siad sin le cuspóirí ginearálta an Rialacháin seo. (71) D'fhonn scaipeadh forleathan faisnéise faoi éachtaí na gCistí agus ról an Aontais iontu a áirithiú agus d’fhonn tairbhithe féideartha a chur ar an eolas faoi dheiseanna maoinithe, ba cheart rialacha mionsonraithe faoi bhearta cumarsáide agus faisnéise, mar aon le saintréithe teicniúla áirithe sna bearta sin, a shainiú sa Rialachán seo. (72) D’fhonn inrochtaineacht agus trédhearcacht faisnéise faoi dheiseanna maoinithe agus tairbhithe tionscadail a neartú, ba cheart suíomh Gréasáin aonair nó tairseach suímh Ghréasáin ina gcuirtear faisnéis ar fáil faoi na cláir oibríochtúla uile, lena n‑áirítear liostaí de na hoibríochtaí a fhaigheann tacaíocht faoi gach clár oibríochta, a chur ar fáil i ngach Ballstát. (73) Is gá na gnéithe chun modhnú a dhéanamh ar an ráta cómhaoinithe ó na Cistí le cláir oibríochtúla a chinneadh, go háirithe, chun éifeacht iolraitheora acmhainní an Aontais a mhéadú. Is gá freisin na huasrátaí cómhaoinithe a bhunú de réir catagóire réigiún d’fhonn a áirithiú go n‑urramaítear prionsabal an chómhaoinithe trí leibhéal iomchuí tacaíochta náisiúnta. (74) Ní mór do na Ballstáit údarás bainistíochta, údarás deimhniúcháin agus údarás iniúchóireachta atá neamhspleách ó thaobh feidhme a ainmniú le haghaidh gach cláir oibríochtúla. Chun solúbthacht a sholáthar do Bhallstáit i gcur ar bun córas rialaithe, is iomchuí an rogha a sholáthar feidhmeanna an údaráis deimhniúcháin a bheith curtha i gcrích ag an údarás bainistíochta. Ina theannta sin, ba cheart cead a bheith ag an mBallstát comhlachtaí idirmheánacha a ainmniú chun cúraimí áirithe de chuid an údaráis bainistíochta nó de chuid an údaráis deimhniúcháin a dhéanamh. Sa chás sin, ba cheart don Bhallstát a bhfreagrachtaí agus a bhfeidhmeanna faoi seach a leagan síos go soiléir. (75) Is ar an údarás bainistíochta a bheidh an phríomhfhreagracht as na Cistí a chur chun feidhme go héifeachtach agus héifeachtúil agus, ar an dóigh sin, comhlíonfaidh sé líon suntasach feidhmeanna a bhaineann le bainistiú agus le faireachán ar na cláir, bainistíocht airgeadais agus rialuithe, chomh maith le roghnú tionscadal. Ba cheart a fhreagrachtaí agus a fheidhmeanna a leagan amach. (76) Ba cheart don údarás deimhniúcháin iarratais ar íocaíocht a tharraingt suas agus iad a chur faoi bhráid an Choimisiúin. Ba cheart dó na cuntais bhliantúla a tharraingt suas, ina ndeimhneofar iomláine, cruinneas agus fírinneacht na gcuntas bliantúil agus go gcomhlíonann an caiteachas a iontráladh sna cuntais na rialacha is infheidhme ar leibhéal an Aontais agus ar an leibhéal náisiúnta. Ba cheart a fhreagrachtaí agus a fheidhmeanna a leagan amach. (77) Ba cheart don údarás iniúchóireachta a áirithiú go ndéanfar iniúchtaí ar na córais bhainistíochta agus rialaithe, ar shampla iomchuí oibríochtaí agus ar na cuntais bhliantúla. Ba cheart a fhreagrachtaí agus a fheidhmeanna a leagan amach. (78) D’fhonn bainistíocht shainiúil na gcóras bainistíochta agus rialaithe don CFRE, don CSE agus do na Cistí Comhtháthaithe agus an gá le cur chuige comhréireach a áirithiú a chur san áireamh, is gá forálacha sonracha a bheith ann maidir le húdarás bainistíochta agus údarás deimhniúcháin a chreidiúnú agus maidir lena gcreidiúnú a tharraingt siar. (79) Gan dochar do chumhachtaí an Choimisiúin maidir le rialú airgeadais, ba cheart an comhar idir na Ballstáit agus an Coimisiún sa réimse seo a mhéadú agus ba cheart critéir a bhunú a chuirfidh ar chumas an Choimisiúin, i gcomhthéacs a straitéise chun córais náisiúnta a rialú, an leibhéal urrúis ar cheart dó a fháil ó chomhlachtaí iniúchóireachta náisiúnta a chinneadh. Le cois na gcomhrialacha maidir le bainistíocht airgeadais, is gá forálacha breise a bheith ann maidir leis an CFRE, leis an CSE agus leis an gCiste Comhtháthaithe. (80) Go sonrach, d’fhonn cinnteacht réasúnta a áirithiú don Choimisiún sula ndéantar imréiteach bliantúil ar na cuntais, ba cheart iarratais ar íocaíochtaí eatramhacha a aisíoc ag ráta 90 % den mhéid a thig ón ráta cómhaoinithe le haghaidh gach aise tosaíochta arna leagan síos sa chinneadh lena nglactar an clár oibríochta a chur i bhfeidhm maidir leis an gcaiteachas incháilithe le haghaidh na haise tosaíochta. Ba cheart na méideanna gan íoc atá dlite a íoc leis na Ballstáit tráth a ndéantar imréiteach bliantúil ar na cuntais, ar an gcoinníoll gur fuarthas cinnteacht réasúnta maidir le hincháilitheacht an chaiteachais don bhliain atá cumhdaithe ag an nós imeachta imréitigh. (81) Lena áirithiú go bhfaighidh tairbhithe an tacaíocht a luaithe is féidir agus chun an chinnteacht don Choimisiún a threisiú, is iomchuí a cheangal nach n‑áireofar sna hiarratais ar íocaíocht ach an caiteachas sin ar íocadh an tacaíocht leis na tairbhithe ina leith. Ba cheart foráil a dhéanamh maidir le réamh‑mhaoiniú gach bliain lena áirithiú go bhfuil dóthain acmhainní ag an mBallstát feidhmiú faoi na socruithe sin. Ba cheart an réamh‑mhaoiniú sin a imréiteach gach bliain tráth imréiteach na gcuntas. (82) Lena áirithiú go gcuirfear na rialacha ginearálta maidir le saoradh i bhfeidhm go cuí, ba cheart mionsonraí a thabhairt sna rialacha a bhunaítear le haghaidh na gCistí faoin tslí ina leagtar síos na spriocdhátaí don saoradh agus faoin tslí ina ríomhtar na méideanna faoi seach. (83) Is gá an nós imeachta mionsonraithe maidir le himréiteach bliantúil na gcuntas is infheidhme maidir leis na Cistí a shonrú chun bunús soiléir agus deimhneacht dhlíthiúil a áirithiú do na socruithe sin. Tá sé tábhachtach foráil a dhéanamh maidir le deis theoranta don Bhallstát foráil a shainiú ina chuntais bhliantúla maidir le méid atá faoi réir nós imeachta leanúnach leis an údarás iniúchóireachta. (84) Ba cheart dúnadh bliantúil oibríochtaí lánchríochnaithe (i gcás CFRE agus an CC) nó caiteachais (i gcás CSE) a bheith ag gabháil leis an bpróiseas imréitigh bhliantúil ar na cuntais. D’fhonn na costais a bhaineann le dúnadh deiridh clár oibríochta a laghdú, an t‑ualach riaracháin ar thairbhithe a laghdú agus deimhneacht dhlíthiúil a thabhairt, ba cheart go mbeadh an dúnadh bliantúil éigeantach, rud a chuirfeadh teorainn leis an tréimhse inar gá na doiciméid tacaíochta a choimeád lena linn agus inar féidir oibríochtaí a iniúchadh agus ceartuithe airgeadais a fhorchur. (85) D’fhonn leasanna airgeadais an Aontais a chosaint agus na hacmhainní a sholáthar chun cur chun feidhme éifeachtach na gclár a áirithiú, ba cheart bearta a bheith ann a chuireann ar chumas an Choimisiúin íocaíochtaí ar leibhéal na haise tosaíochta nó an chlár oibríochtúil a fhionraí. (86) Is iomchuí na socruithe agus na nósanna imeachta sonracha a bhaineann le ceartuithe airgeadais a dhéanann na Ballstáit nó an Coimisiún maidir leis na Cistí a leagan síos chun deimhneacht dhlíthiúil a thabhairt do na Ballstáit. (87) Ba cheart minicíocht iniúchtaí ar oibríochtaí a bheith comhréireach le méid thacaíocht an Aontais ó na Cistí. Go sonrach, ba cheart líon na n‑iniúchtaí a dhéantar a laghdú i gcás nach mó ná EUR 100 000 an caiteachas incháilithe iomlán le haghaidh oibríochta. Dá ainneoin sin, ba cheart go mbeifí in ann iniúchtaí a dhéanamh tráth ar bith i gcás ina bhfuil fianaise ann ar neamhrialtacht nó ar chalaois, mar chuid de shampla iniúchta, i ndiaidh oibríocht lánchríochnaithe a dhúnadh. Chun go mbeidh leibhéal na hiniúchóireachta a dhéanann an Coimisiún comhréireach leis an riosca, ba cheart an Coimisiún a bheith in ann a chuid oibre iniúchóireachta a laghdú i ndáil le cláir oibríochtúla i gcás nach bhfuil aon easnaimh shuntasacha ann nó i gcás inar féidir brath ar an údarás iniúchóireachta. (88) D’fhonn eilimintí neamhriachtanacha áirithe den Rialachán seo a fhorlíonadh agus a leasú, ba cheart an chumhacht a tharmligean chuig an gCoimisiún chun gníomhartha a ghlacadh i gcomhréir le hAirteagal 290 den Chonradh maidir leis an méid seo a leanas: cód iompair maidir leis na cuspóirí agus na critéir chun tacú le cur chun feidhme na comhpháirtíochta, eilimintí an Chomhchreata Straitéisigh a bhaineann le gníomhaíochtaí táscacha a bhfuil breisluach ard Eorpach acu agus prionsabail chomhfhreagracha lena mbaint amach, agus tosaíochtaí comhair a ghlacadh, rialacha breise maidir le leithdháileadh an chúlchiste feidhmíochta, sainiú ar an limistéar agus ar an daonra faoi na straitéisí forbartha áitiúla, rialacha mionsonraithe maidir le hionstraimí airgeadais (measúnú ex ante, tacaíocht a chomhcheangal, incháilitheacht, cineálacha gníomhaíochtaí nach bhfaigheann tacaíocht), na rialacha maidir le cineálacha áirithe ionstraimí airgeadais arna gcur ar bun ar an leibhéal náisiúnta, réigiúnach, trasnáisiúnta nó trasteorann, rialacha maidir le comhaontuithe cistiúcháin, aistriú agus bainistíocht sócmhainní, na socruithe maidir le bainistíocht agus rialú, na rialacha maidir le hiarrataí ar íocaíochtaí, agus bunú córais i gcomhair caipitliú tráthchodanna bliantúla, sainiú an ráta chomhréidh i ndáil le hoibríochtaí ginte ioncaim, sainiú an ráta chomhréidh a chuirfear i bhfeidhm ar chostais indíreacha i gcás deontas atá bunaithe ar mhodhanna atá ann cheana agus rátaí comhfhreagracha a bhfuil feidhm acu i mbeartais an Aontais, freagrachtaí na mBallstát maidir leis an nós imeachta chun neamhrialtachtaí a thuairisciú agus chun suimeanna a íocadh go míchuí a ghnóthú, rialacha mionsonraithe chun faisnéis faoi oibríochtaí a mhalartú, na socruithe maidir le rian iniúchóireachta leordhóthanaí, coinníollacha maidir le hiniúchtaí náisiúnta, na critéir chreidiúnúcháin le haghaidh údaráis bhainistíochta agus údaráis deimhniúcháin, aithint na n‑iompróirí sonraí a nglactar go coitianta leo, agus na critéir maidir le bunú leibhéal an cheartaithe airgeadais a bheidh le cur i bhfeidhm. Ba cheart an chumhacht a thabhairt don Choimisiún Iarscríbhinní I agus VI, a bhfuil eilimintí neamhriachtanacha den Rialachán seo iontu araon, a leasú, trí bhíthin gníomhartha tarmligthe, chun díriú ar riachtanais oiriúnaithe sa todhchaí. Tá sé ríthábhachtach go rachadh an Coimisiún i mbun comhairliúcháin iomchuí mar chuid den obair ullmhúcháin, lena n‑áirítear ar leibhéal na saineolaithe. (89) Ba cheart don Choimisiún a áirithiú, agus gníomhartha tarmligthe á n‑ullmhú agus á dtarraingt suas aige, go ndéanfar na doiciméid ábhartha a tharchur go comhuaineach, go tráthúil agus go hiomchuí chuig Parlaimint na hEorpa agus chuig an gComhairle. (90) Ba cheart an chumhacht a thabhairt don Choimisiún, trí bhíthin gníomhartha cur chun feidhme, cinntí a ghlacadh maidir le Cistí CSF uile, cinntí lena bhformheastar na Conarthaí Comhpháirtíochta, cinntí maidir le leithdháileadh an chúlchiste feidhmíochta, cinntí lena ndéantar íocaíochtaí atá nasctha le beartais eacnamaíocha Ballstát a fhionraí, agus, i gcás dídhílsithe, cinntí chun cinntí lena nglactar cláir a leasú; agus maidir leis na Cistí, cinntí lena n‑aithnítear na réigiúin agus na Ballstáit a chomhlíonann na critéir maidir le hInfheistíocht le haghaidh fáis agus post, cinntí lena leagtar amach an miondealú bliantúil ar leithreasaí faoi chomhair oibleagáidí chuig na Ballstáit, cinntí lena leagtar amach an méid atá le haistriú ó leithdháileadh gach Ballstáit sa chiste comhtháthaithe chuig an tSaoráid um Chónascadh na hEorpa, cinntí lena leagtar amach an méid atá le haistriú ó leithdháileadh gach Ballstáit sna Cistí Struchtúracha i gcomhair bia le haghaidh daoine díothacha, cinntí lena nglactar agus lena leasaítear cláir oibríochtúla, cinntí maidir le mórthionscadail, cinntí maidir le pleananna comhghníomhaíochta, cinntí lena ndéantar íocaíochtaí a fhionraí agus cinntí maidir le ceartuithe airgeadais. (91) Chun coinníollacha aonfhoirmeacha a áirithiú do chur chun feidhme an Rialacháin seo, is i gcomhréir le Rialachán (CE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún ba cheart na cumhachtaí cur chun feidhme a bhaineann leis an méid seo a leanas a fheidhmiú: an mhodheolaíocht a bhaineann le cuspóirí athraithe aeráide, téarmaí agus coinníollacha caighdeánacha maidir le faireachán ar ionstraimí airgeadais, na coinníollacha aonfhoirmeacha i gcomhair faireacháin ar ionstraimí airgeadais agus chun faisnéis faireacháin a sholáthar, an mhodheolaíocht chun glanioncam oibríochtaí ginte ioncaim a ríomh, an córas malartaithe leictreonaigh sonraí idir an Ballstát agus an Coimisiún, samhail an chláir oibríochtúil do na Cistí samhail, an ainmníocht i gcomhair na gcatagóirí idirghabhála, an fhormáid d'fhaisnéis faoi mhórthionscadail agus an mhodheolaíocht atá le húsáid agus an anailís chostais/sochair á déanamh, an tsamhail don phlean gníomhaíochta comhpháirteach, samhail na tuarascála bliantúla agus na tuarascála deiridh ar chur chun feidhme, saintréithe teicniúla áirithe de chuid na mbeart faisnéise agus poiblíochta, agus treoracha gaolmhara, rialacha maidir le malartú faisnéise idir tairbhithe agus údaráis bhainistíochta, údaráis deimhniúcháin, údaráis iniúchóireachta agus comhlachtaí idirmheánacha, samhail an dearbhaithe bainistíochta, na samhlacha le haghaidh na straitéise iniúchta, tuairim agus tuarascáil bhliantúil rialaithe agus an mhodheolaíocht i gcomhair an mhodha samplála, na rialacha maidir le húsáid sonraí arna mbailiú le linn iniúchta, agus an tsamhail le haghaidh iarratas ar íocaíocht[8]. (92) Tagann an Rialachán seo in ionad Rialachán (CE) Uimh. 1083/2006 ón gComhairle an 11 Iúil 2006 lena leagtar síos na forálacha ginearálta maidir le Ciste Forbraíochta Réigiúnaí na hEorpa, maidir le Ciste Sóisialta na hEorpa agus maidir leis an gCiste Comhtháthaithe agus lena n‑aisghairtear Rialachán (CE) Uimh. 1260/1999[9]. Ba cheart an Rialachán sin a aisghairm dá bhrí sin. (93) Ó tharla nach féidir leis na Ballstáit cuspóir an Rialacháin seo a bhaint amach mar ba cheart, eadhon éagothromaíochtaí idir leibhéil forbartha na réigiún éagsúil agus cúlmhaireacht na réigiún is mídheisiúla nó na n‑oileán a laghdú, go háirithe limistéir thuaithe, limistéir a bhfuil an trasdul tionsclaíoch ag dul dóibh agus réigiúin atá faoi mhíbhuntáistí nádúrtha nó déimeagrafacha móra agus buana , agus toisc gur fearr is féidir é a bhaint amach ar leibhéal an Aontais, féadfaidh an tAontas bearta a ghlacadh i gcomhréir le prionsabal na coimhdeachta mar atá leagtha amach in Airteagal 5 den Chonradh ar Fheidhmiú an Aontais Eorpaigh. I gcomhréir le prionsabal na comhréireachta mar atá leagtha amach san Airteagal sin, ní théann an rialachán seo thar a bhfuil riachtanach chun an cuspóir sin a bhaint amach, TAR ÉIS AN RIALACHÁN SEO A GHLACADH: CUID A hAON ÁBHAR AGUS SAINMHÍNITHE Airteagal 1 Ábhar Leagtar síos leis an Rialachán seo na rialacha coiteanna is infheidhme maidir le Ciste Forbraíochta Réigiúnaí na hEorpa (CFRE), maidir le Ciste Sóisialta na hEorpa (CSE), maidir leis an gCiste Comhtháthaithe (CC), maidir leis an gCiste Eorpach Talmhaíochta um Fhorbairt Tuaithe (CETFT) agus maidir leis an gCiste Eorpach Muirí agus Iascaigh (CEMI), a fheidhmíonn faoin gComhchreat Straitéiseach (na ‘Cistí CSF’). Ina theannta sin, sainítear ann na forálacha atá riachtanach chun éifeachtacht na gCistí CSF agus a gcomhordú le chéile agus le hionstraimí eile an Aontais a áirithiú. Leagtar síos freisin sa Rialachán seo na rialacha ginearálta faoina rialaítear an CFRE, an CSE (dá ngairtear ‘Cistí Struchtúracha’ le chéile) agus an CC. Sainítear sa Rialachán seo cúraimí, cuspóirí tosaíochta agus eagrúchán na gCistí Struchtúracha agus an CC (na ‘Cistí’), na critéir chun na Ballstáit agus na réigiúin a cháiliú do thacaíocht ó na Cistí CSF, na hacmhainní airgeadais atá ar fáil agus na critéir chun iad a leithdháileadh. Tá feidhm ag na rialacha a leagtar amach sa Rialachán seo gan dochar do na forálacha a leagtar síos i Rialachán (AE) Uimh. […]/2012 ó Pharlaimint na hEorpa agus ón gComhairle maidir le maoiniú agus bainistiú an chomhbheartais talmhaíochta[10] agus maidir le faireachán a dhéanamh air (dá ngairtear Rialachán ‘CBT’ anseo feasta) agus do na forálacha sonracha a leagtar síos sna Rialacháin seo a leanas: (1) Rialachán (AE) Uimh. [...]/2012 ó Pharlaimint na hEorpa agus ón gComhairle maidir le Ciste Forbraíochta Réigiúnaí na hEorpa agus lena n‑aisghairtear Rialachán (CE) Uimh. 1080/2006[11] (‘Rialachán ERDF’); (2) Rialachán (AE) Uimh. [...]/2012 ó Pharlaimint na hEorpa agus ón gComhairle maidir le Ciste Sóisialta na hEorpa agus lena n‑aisghairtear Rialachán (CE) Uimh. 1081/2006[12] (‘Rialachán CSE’); (3) Rialachán (AE) Uimh. [...]/2012 ó Pharlaimint na hEorpa agus ón gComhairle lena mbunaítear Ciste Comhtháthaithe agus lena n‑aisghairtear Rialachán (CE) Uimh. 1084/2006[13] (‘Rialachán CC’); (4) Rialachán (AE) Uimh. [...]/2012 ó Pharlaimint na hEorpa agus ón gComhairle maidir le comhar críochach Eorpach[14] (‘Rialachán ETC’); (5) Rialachán (AE) Uimh. [...]/2012 ó Pharlaimint na hEorpa agus ón gComhairle maidir leis an gCiste Eorpach Talmhaíochta um Fhorbairt Tuaithe agus lena n‑aisghairtear Rialachán (CE) Uimh. 1698/2005[15] (‘Rialachán CETFT’); agus (6) Rialachán (AE) Uimh. [...]/2012 ó Pharlaimint na hEorpa agus ón gComhairle maidir leis an gCiste Eorpach Muirí agus Iascaigh agus lena n‑aisghairtear Rialachán (CE) Uimh. 1198/2006[16] (‘Rialachán CEMI’). Airteagal 2 Sainmhínithe Chun críocha an Rialacháin seo, beidh feidhm maidir le hionstraimí airgeadais a fhaigheann tacaíocht ó na Cistí CSF ag na sainmhínithe a bhaineann le hionstraimí airgeadais de réir mar atá leagtha síos sa Rialachán Airgeadais, ach amháin i gcás ina bhforáiltear a mhalairt sa Rialachán seo. Ina dteannta sin, beidh feidhm ag na sainmhínithe seo a lenas: (1) ciallaíonn ‘Straitéis an Aontais maidir le fás cliste, inbhuanaithe agus uilechuimsitheach’ na spriocanna agus an comhchuspóirí atá mar threoraíocht ag bearta na mBallstát agus an Aontais atá leagtha amach sa Teachtaireacht ón gCoimisiún: Eoraip 2020 – Straitéis maidir le fás cliste, inbhuanaithe agus uilechuimsitheach, agus sna Conclúidí arna nglacadh ag an gComhairle Eorpach an 17 Meitheamh 2010 mar Iarscríbhinn I (Straitéis Nua Eorpach le haghaidh Post agus Fáis, Ceannspriocanna an AE), Moladh ón gComhairle an 13 Iúil 2010 ar threoirlínte ginearálta maidir le beartais eacnamaíocha na mBallstát agus an Aontais[17] agus sa Chinneadh ón gComhairle an 21 Deireadh fómhair 2010 maidir le treoirlínte le haghaidh bheartais fostaíochta na mBallstát[18], agus in aon leasú ar na spriocanna agus na comhchuspóirí sin; (2) ciallaíonn ‘Comhchreat Straitéiseach’ an doiciméad lena n‑athraítear cuspóirí agus spriocanna straitéis an Aontais maidir le fás cliste, inbhuanaithe agus uilechuimsitheach ina bpríomhghníomhaíochtaí do na Cistí CSF, lena mbunaítear, i gcás gach cuspóra théamaigh, na príomhghníomhaíochtaí a gheobhaidh tacaíocht ó gach Ciste CSF ar leith agus na meicníochtaí lena n‑áiritheofar go mbeidh clárú na gCistí CSF comhchuibhithe agus comhsheasmhach le beartais eacnamaíocha agus fostaíochta na mBallstát agus an Aontais; na heilimintí a thugann treo straitéiseach soiléir don phróiseas clárúcháin agus a éascaíonn comhordú earnálach agus críochach na hidirghabhála a dhéanann an tAontas faoi na Cistí CSF agus comhordú le bearta agus ionstraimí ábhartha eile an Aontais i gcomhréir le cuspóirí agus spriocanna straitéis an Aontais maidir le fás cliste, inbhuanaithe agus uilechuimsitheach; (3) ciallaíonn ‘gníomhaíocht’ cineál oibríochta a dtabharfar tacaíocht ó na Cistí CSF chun cuspóirí an chláir a bhaint amach; (4) ciallaíonn ‘gníomhaíocht tháscach a bhfuil breisluach ard Eorpach aici’ gníomhaíocht a bhfuiltear ag súil leis go rannchuideoidh sí go mór le spriocanna agus cuspóirí straitéis an Aontais maidir le fás cliste, inbhuanaithe agus uilechuimsitheach a bhaint amach agus a bheidh ina pointe tagartha in ullmhú na gclár; (5) ciallaíonn ‘rialacha a bhaineann go sonrach leis na Cistí’ forálacha a leagtar síos i gCuid a Trí den Rialachán seo nó i rialachán sonrach nó cineálach lena rialaítear ceann amháin nó níos mó de na Cistí CSF dá dtagraítear nó atá liostaithe sa tríú fomhír d’Airteagal 1 nó forálacha atá bunaithe ar na rialacháin sin; (6) ciallaíonn ‘clárú’ próiseas eagrúcháin, cinnteoireachta agus leithdháilte na n‑acmhainní airgeadais, próiseas atá roinnte i gcéimeanna éagsúla, lena bhfuil sé beartaithe an ghníomhaíocht a chur chun feidhme go comhpháirteach, idir an tAontas agus na Ballstáit, ar bhonn ilbhliantúil chun straitéis an Aontais maidir le fás cliste, inbhuanaithe agus uilechuimsitheach a chur i gcrích; (7) ciallaíonn ‘clár’ ‘clár oibríochtúil’ dá dtagraítear i gCuid a Trí den Rialachán seo agus i Rialachán CEMI, agus an ‘clár forbartha tuaithe’ dá dtagraítear i Rialachán CETFT; (8) ciallaíonn ‘tosaíocht’ an ‘ais tosaíochta’ dá dtagraítear i gCuid a Trí den Rialachán seo agus ‘tosaíocht an Aontais’ dá dtagraítear i Rialachán CEMI agus i Rialachán CETFT; (9) ciallaíonn ‘oibríocht’ tionscadal, conradh, gníomhaíocht nó grúpa tionscadal arna roghnú ag údaráis bhainistíochta na gclár lena mbaineann, nó faoina gcúram, a chuireann le cuspóir nó le cuspóirí na tosaíochta lena mbaineann sé; i gcomhthéacs na n‑ionstraimí airgeadais, is éard is oibríocht ann ranníocaíochtaí ó chlár le hionstraimí airgeadais agus an tacaíocht airgeadais ina dhiaidh sin a thugann na hionstraimí airgeadais sin; (10) ciallaíonn ‘tairbhí’ comhlacht poiblí nó príobháideach, atá freagrach as oibríochtaí a thionscnamh nó a thionscnamh agus a chur chun feidhme; i gcomhthéacs na státchabhrach, ciallaíonn an téarma 'tairbhí' an comhlacht a fhaigheann an chabhair; i gcomhthéacs ionstraimí airgeadais, ciallaíonn an téarma 'tairbhí' an comhlacht a chuireann an ionstraim airgeadais chun feidhme; (11) ciallaíonn ‘faighteoir deiridh’ duine dlítheanach nó duine nádúrtha a fhaigheann tacaíocht airgeadais ó ionstraim airgeadais; (12) ciallaíonn ‘Státchabhair’ cabhair a thig faoi Airteagal 107(1) den Chonradh agus, chun críocha an Rialacháin seo, measfar go gclúdaíonn sí cabhair de minimis de réir bhrí Rialachán (CE) Uimh. 1998/2006 ón gCoimisiún an 15 Nollaig 2006 maidir le cur i bhfeidhm Airteagal 87 agus Airteagal 88 de Chonradh CE maidir le cabhair de minimis[19], Rialachán (CE) Uimh. 1535/2007 ón gCoimisiún an 20 Nollaig 2007 maidir le cur i bhfeidhm Airteagal 87 agus Airteagal 88 de Chonradh CE maidir le cabhair de minimis in earnáil na táirgeachta talmhaíochta[20] agus Rialachán (CE) Uimh. 875/2007 ón gCoimisiún an 24 Iúil 2007 maidir le cur i bhfeidhm Airteagal 87 agus Airteagal 88 de Chonradh CE maidir le cabhair de minimis in earnáil an iascaigh agus lena leasaítear Rialachán (CE) Uimh. 1860/2004[21]; (13) ciallaíonn ‘oibríocht lánchríochnaithe' oibríocht atá lánchríochnaithe go fisiceach nó curtha chun feidhme go hiomlán agus a bhfuil na híocaíochtaí gaolmhara go léir ina leith íoctha ag tairbhithe agus an ranníocaíocht phoiblí chomhfhreagrach íoctha leis na tairbhithe; (14) ciallaíonn ‘tacaíocht phoiblí’ aon tacaíocht airgeadais chun oibríocht a mhaoiniú arb éard é a tionscnamh buiséad údarás poiblí náisiúnta, réigiúnach nó áitiúil, buiséad an Aontais a bhaineann leis na Cistí CSF, buiséad comhlachtaí dlí poiblí nó buiséad comhlachas d’údaráis phoiblí nó de chomhlachtaí dlí poiblí; (15) ciallaíonn ‘comhlacht dlí poiblí’ aon chomhlacht arna rialú faoin dlí poiblí de réir bhrí Airteagal 1(9) de Threoir 2004/18/CE ó Pharlaimint na hEorpa agus ón gComhairle[22] agus aon ghrúpáil Eorpach de chomhar críochach (EGTC) arna bunú i gcomhréir le Rialachán (CE) Uimh. 1082/2006 ó Рharlaimint na hЕorpa agus ón gComhairle[23], is cuma an aithnítear nó nach n‑aithnítear an EGTC mar chomhlacht dlí poiblí nó mar chomhlacht dlí príobháideach sna forálacha cur chun feidhme náisiúnta ábhartha; (16) ciallaíonn 'doiciméad’ páipéar nó meán leictreonach ina bhfuil faisnéis atá ábhartha de réir bhrí an Rialacháin seo; (17) ciallaíonn ‘comhlacht idirmheánach’ comhlacht poiblí nó príobháideach ar bith a ghníomhaíonn faoi chúram údaráis bainistíochta nó deimhniúcháin, nó a dhéanann dualgais a chomhall ar son údaráis den sórt sin vis‑à-vis oibríochtaí cur chun feidhme na dtairbhithe; (18) ciallaíonn ‘straitéis um fhorbairt áitiúil’ tacar comhleanúnach oibríochtaí chun cuspóirí agus riachtanais áitiúla a shásamh, agus a chuidíonn le straitéis an Aontais maidir le fás cliste, inbhuanaithe agus uilechuimsitheach a chur i gcrích, agus a chuirtear chun feidhme i gcomhpháirtíocht ar an leibhéal iomchuí; (19) ciallaíonn ‘dúnadh rollach’ dúnadh oibríochtaí mar thoradh ar imréiteach bliantúil an chleachtaidh cuntasaíochta agus roimh dhúnadh ginearálta an chláir; (20) ciallaíonn ‘Conradh Comhpháirtíochta’ an doiciméad arna ullmhú ag an mBallstát, i bpáirt leis na comhpháirtithe i gcomhréir le cur chuige an rialachais il-leibhéil a leagann amach straitéis, tosaíochtaí agus socruithe an Bhallstáit maidir leis na Cistí CSF a úsáid ar shlí atá éifeachtach agus éifeachtúil d’fhonn straitéis an Aontais maidir le fás cliste, inbhuanaithe agus uilechuimsitheach a shaothrú, agus atá faofa ag an gCoimisiún i ndiaidh measúnaithe agus i ndiaidh comhphlé leis an mBallstát; (21) ciallaíonn ‘catagóir réigiún’ catagóiriú na réigiún mar ‘réigiúin bheagfhorbartha’, ‘réigiúin trasdula’ agus ‘réigiúin níos forbartha’ i gcomhréir le hAirteagal 82(2); (22) ciallaíonn ‘iarraidh ar íocaíocht’ iarratas ar íocaíocht nó dearbhú caiteachais arna chur faoi bhráid an Choimisiúin ag an mBallstát; (23) ciallaíonn ‘BEI’ an Banc Eorpach Infheistíochta, an Ciste Eorpach Infheistíochta nó aon fhochuideachtaí arna mbunú ag an mBanc Eorpach Infheistíochta; (24) ciallaíonn ‘FBM’ micreathionscadal, fiontar beag nó fiontar meánmhéide de réir bhrí Mholadh 2003/361/CE ón gCoimisiún, nó de réir leasuithe a rinneadh air ina dhiaidh sin; (25) ciallaíonn ‘bliain chuntasaíochta’, chun críocha Chuid a Trí, an tréimhse idir an 1 Iúil agus an 30 Meitheamh, ach amháin sa chéad bhliain chuntasaíochta, tráth a gciallaíonn sé an tréimhse ó dháta tosaigh na hincháilitheachta caiteachais go dtí an 30 Meitheamh 2015. Beidh an bhliain chuntasaíochta dheiridh idir an 1 Iúil 2022 agus an 30 Meitheamh 2023; (26) ciallaíonn ‘bliain airgeadais’, chun críocha Chuid a Trí, an tréimhse idir an 1 Eanáir agus an 31 Nollaig; CUID A DÓ FORÁLACHA COITEANNA IS INFHEIDHME MAIDIR LEIS NA CISTÍ CSF TEIDEAL I Prionsabail maidir le tacaíocht an Aontais do na Cistí CSF Airteagal 3 Raon feidhme Beidh feidhm maidir leis na forálacha a leagtar síos i gCuid a Trí ag na rialacha a leagtar síos sa Chuid seo den Rialachán. Airteagal 4 Prionsabail ghinearálta 1. Déanfar tacaíocht a chur ar fáil ó na Cistí CSF, trí chláir ilbhliantúla, agus comhlánóidh an tacaíocht sin na hidirghabhálacha ar an leibhéal náisiúnta, réigiúnach agus áitiúil, d’fhonn straitéis an Aontais maidir le fás cliste, inbhuanaithe agus uilechuimsitheach a chur i gcrích, agus cuirfear na Treoirlínte Comhtháite agus na moltaí a bhaineann go sonrach le tíortha faoi Airteagal 121(2) den Chonradh agus moltaí ábhartha na Comhairle arna nglacadh faoi Airteagal 148(4) den Chonradh san áireamh. 2. Áiritheoidh an Coimisiún agus na Ballstáit go bhfuil an tacaíocht ó na Cistí CSF comhsheasmhach le beartais agus le tosaíochtaí an Aontais agus go gcomhlánaíonn sí ionstraimí eile an Aontais. 3. Cuirfear tacaíocht ó na Cistí CSF chun feidhme i ndlúthchomhar idir an Coimisiún agus na Ballstáit. 4 Beidh na Ballstáit agus na comhlachtaí arna n‑ainmniú acu freagrach as cláir a chur chun feidhme agus as a gcúraimí faoin Rialachán seo agus faoi na rialacha a bhaineann go sonrach leis na Cistí a chur i gcrích ar an leibhéal críochach iomchuí de réir chreat institiúideach, dlí agus airgeadais an Bhallstáit agus faoi réir an Rialacháin seo agus faoi réir na rialacha a bhaineann go sonrach leis na Cistí a bheith comhlíonta. 5. Agus aird á tabhairt ar an leibhéal tacaíochta a leithdháiltear, cuirfear prionsabal na comhréireachta san áireamh sna socruithe maidir le cur chun feidhme agus úsáid na gCistí CSF, agus go háirithe sna hacmhainní airgeadais agus riaracháin is gá chun na Cistí CSF a chur chun feidhme maidir le tuairisciú, meastóireacht, bainistíocht agus rialú. 6. I gcomhréir lena bhfreagrachtaí faoi seach, áiritheoidh an Coimisiún agus na Ballstáit comhordú idir na Cistí CSF, agus comhordú idir iad agus beartais agus ionstraimí eile de chuid an Aontais, lena n‑áirítear na beartais agus na hionstraimí sin faoi chuimsiú ghníomhaíocht sheachtrach an Aontais. 7. Déanfar an chuid de bhuiséad an Aontais arna leithdháileadh ar na Cistí CSF a chur chun feidhme faoi chuimsiú na bainistíochta comhpháirtí idir na Ballstáit agus an Coimisiún, de réir Airteagal 53(b) den Rialachán Airgeadais, cé is moite de mhéid an CC arna aistriú chuig an tSaoráid um Chónascadh na hEorpa dá dtagraítear in Airteagal 84(4) agus de ghníomhaíochtaí nuálaíocha ar thionscnamh an Choimisiúin faoi Airteagal 9 den Rialachán CFRE, agus cúnamh teicniúil ar thionscnamh an Choimisiúin. 8. Déanfaidh an Coimisiún agus na Ballstáit prionsabal na bainistíochta fónta airgeadais a chur i bhfeidhm de réir Airteagal 27 den Rialachán Airgeadais. 9. Déanfaidh an Coimisiún agus na Ballstáit éifeachtacht na gCistí a áirithiú, go háirithe trí fhaireachán, trí thuairisciú agus trí mheastóireacht. 10. Comhlíonfaidh an Coimisiún agus na Ballstáit a róil ar leith faoi seach maidir leis na Cistí CSF d’fhonn an t‑ualach riaracháin ar thairbhithe a laghdú. Airteagal 5 Comhpháirtíocht agus rialachas il-leibhéil 1. I gcás an Chonartha Comhpháirtíochta agus gach cláir oibríochtúla faoi seach, déanfaidh Ballstát comhpháirtíocht a eagrú i bpáirt leis na comhpháirtithe seo a leanas: (a) údaráis inniúla réigiúnacha, áitiúla, uirbeacha agus údaráis phoiblí eile; (b) comhpháirtithe eacnamaíocha agus sóisialta; agus (c) comhlachtaí a dhéanann ionadaíocht thar ceann na sochaí sibhialta, lena n‑áirítear comhpháirtithe comhshaoil, eagraíochtaí neamhrialtais agus comhlachtaí atá freagrach as comhionannas agus neamh‑idirdhealú a chur chun cinn. 2. I gcomhréir le cur chuige an rialachais il-leibhéil, déanfaidh na Ballstáit na comhpháirtithe a tharraingt isteach in ullmhú na gConarthaí Comhpháirtíochta agus na dtuarascálacha ar dhul chun cinn agus in ullmhú agus i gcur chun feidhme na gclár oibríochta agus i bhfaireachán agus meastóireacht a dhéanamh orthu. Beidh na comhpháirtithe rannpháirteach sna coistí faireacháin ar chláir. 3. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 142 d’fhonn foráil a dhéanamh maidir le cód Eorpach iompair ina leagfar síos na cuspóirí agus na critéir d’fhonn tacú le cur chun feidhme na comhpháirtíochta agus chun roinnt faisnéise, taithí, torthaí agus dea-chleachtas i measc na mBallstát a éascú. 4. Uair amháin in aghaidh na bliana ar a laghad, i gcás gach Ciste CSF, rachaidh an Coimisiún i gcomhairle leis na heagraíochtaí a dhéanann ionadaíocht thar ceann na gcomhpháirtithe ar leibhéal an Aontais maidir le cur chun feidhme na tacaíochta ó na Cistí CSF. Airteagal 6 Comhlíonadh an dlí náisiúnta agus dhlí an Aontais Comhlíonfaidh na hoibríochtaí a mhaoineofar tríd na Cistí CSF an dlí náisiúnta is infheidhme agus dlí an Aontais is infheidhme. Airteagal 7 Comhionannas idir fir agus mná agus neamh‑idirdhealú a chur chun cinn Áiritheoidh na Ballstáit agus an Coimisiún go gcuirfear comhionannas idir fir agus mná agus comhtháthú na gné inscne chun cinn agus na cláir á n‑ullmhú agus á gcur chun feidhme. Glacfaidh na Ballstáit agus an Coimisiún na céimeanna cuí chun aon idirdhealú atá bunaithe ar inscne, ar thionscnamh ciníoch nó eitneach, ar reiligiún nó ar chreideamh, ar mhíchumas, ar aois nó ar thrasuíomh gnéasach a chosc le linn na cláir a ullmhú agus a chur chun feidhme. Airteagal 8 Forbairt inbhuanaithe Saothrófar cuspóirí na gCistí CSF faoi chuimsiú forbartha inbhuanaithe agus de réir mar a chuireann an tAontas an aidhm maidir leis an gcomhshaol a chosaint agus a fheabhsú mar atá leagtha amach in Airteagal 11 den Chonradh ar aghaidh, agus cuirfear an prionsabal ‘íoc mar a thruaillítear’ san áireamh ag an am céanna. Áiritheoidh na Ballstáit agus an Coimisiún go gcuirfear ceanglais chosaint an chomhshaoil, éifeachtúlacht acmhainní, maolú an athraithe aeráide, oiriúnú don athrú aeráide, athléimneacht ó thubaistí agus cosc ar riosca agus bainistíocht riosca chun cinn agus na Conarthaí Comhphaírtíochta agus na cláir á n‑ullmhú agus á gcur chun feidhme. Tabharfaidh na Ballstáit faisnéis faoin tacaíocht a thugtar do chuspóirí athraithe aeráide ag úsáid na modheolaíochta arna glacadh ag an gCoimisiún. Déanfaidh an Coimisiún an mhodheolaíocht sin a ghlacadh trí ghníomhartha cur chun feidhme. Glacfar an gníomh cur chun feidhme sin i gcomhréir leis an nós imeachta scrúdúcháin dá dtagraítear in Airteagal 143(3). TEIDEAL II CUR CHUIGE STRAITÉISEACH CAIBIDIL I Cuspóirí téamacha le haghaidh na gCistí CSF agus le haghaidh an Chomhchreata Straitéisigh Airteagal 9 Cuspóirí téamacha Tacóidh gach Ciste CSF leis na cuspóirí téamacha seo a leanas i gcomhréir lena misean d’fhonn rannchuidiú le straitéis an Aontais maidir le fás cliste, inbhuanaithe agus uilechuimsitheach: (1) taighde, forbairt teicneolaíochta agus nuálaíocht a neartú; (2) úsáid agus cáilíocht theicneolaíochtaí na faisnéise agus na cumarsáide agus rochtain orthu a fheabhsú; (3) iomaíochas na bhfiontar beag agus meánmhéide agus earnáil na talmhaíochta (i gcás CETFT) agus earnáil an iascaigh agus an dobharshaothraithe (i gcás CEMI) a fheabhsú; (4) tacú leis an aistriú i dtreo geilleagair ísealcharbóin sna hearnálacha uile (5) oiriúnú don athrú aeráide, cosc ar rioscaí maidir le hathrú aeráide agus bainistiú an athraithe aeráide a chur chun cinn; (6) an comhshaol a chosaint agus éifeachtúlacht acmhainní a chur chun cinn (7) iompar inbhuanaithe a chur chun cinn agus scrogaill i bpríomhbhonneagair ghréasáin a bhaint; (8) an fhostaíocht agus soghluaisteacht an luchta saothair a chur chun cinn; (9) cuimsiú sóisialta a chur chun cinn agus bochtaineacht a chomhrac; (10) infheistiú in oideachas, i scileanna agus i bhfoghlaim ar feadh an tsaoil; (11) acmhainní na n‑institiúidí agus riarachán poiblí éifeachtúil a fheabhsú. Déanfar na cuspóirí téamacha a athrú ina dtosaíochtaí a bhaineann go sonrach le gach Ciste CSF ar leith agus a leagan amach sna rialacha a bhaineann go sonrach leis na Cistí. Airteagal 10 Comhchreat Straitéiseach Ar mhaithe le forbairt chomhchuí, chothromúil agus inbhuanaithe an Aontais a chur chun cinn, athróidh tabharfaidh an Comhchreat Straitéiseach treo straitéiseach soiléir don phróiseas clárúcháin agus éascóidh sé comhordú earnálach agus críochach na idirghabhála a dhéanann an tAontas faoi na cistí CSF agus comhordú le beartais agus ionstraimí ábhartha eile an Aontais i gcomhréir le cuspóirí agus spriocanna straitéis an Aontais maidir le fás cliste, inbhuanaithe agus uilechuimsitheach na cuspóirí agus spriocanna an Aontais maidir le fás cliste, inbhuanaithe agus uilechuimsitheach go príomhghníomhaíochtaí le haghaidh na gcistí CSF. Airteagal 11 Ábhar Bunófar leis an gComhchreat Straitéiseach: (fa) meicníochtaí modhanna le comhchuibheas agus comhsheasmhacht chlárú na gCistí CSF leis na moltaí a bhaineann go sonrach le tíortha faoi Airteagal 121(2) den Chonradh agus le moltaí ábhartha na Comhairle arna nglacadh faoi Airteagal 148(4) den Chonradh a áirithiú a bhaint amach;. (eb) meicníochtaí comhordúcháin idir na Cistí CSF, agus idir iad agus beartais agus ionstraimí ábhartha eile de chuid an Aontais, lena n‑áirítear ionstraimí seachtracha comhair; (c) prionsabail chothrománacha agus cuspóirí beartais trasearnála maidir le cur chun feidhme na gCistí CSF; (bd) socruithe chun díriú ar na príomhdhúshláin chríochacha atá le sárú agus na bearta atá le déanamh chun cur chuige comhtháite a chothú a léiríonn róil na ag na limistéar uirbeach, tuaithe, cósta agus iascaigh, mar aon leis na dúshláin shonracha do limistéir lena mbaineann sainghnéithe críochacha áirithe dá dtagraítear in Airteagal 174 agus Airteagal 349 den Chonradh, a dtabharfaidh na Cistí CSF aghaidh orthu; (ae) I gcás gach cuspóra théamaigh, na príomhghníomhaíochtaí táscacha a bhfuil breisluach ard Eorpach acu a gheobhaidh tacaíocht ó gach ciste CSF agus na prionsabail chomhfhreagracha lena mbaint amach; (df) réimsí tosaíochtaí le haghaidh gníomhaíochtaí comhair maidir leis gach ceann de na Cistí CSF, nuair is iomchuí, ag cur straitéisí macairéigiúnacha agus straitéis um imchuacha farraige san áireamh;. Airteagal 12 Glacadh agus athbhreithniú Eilimintí Tabharfar de chumhacht don Choimisiún gníomh tarmligthe a ghlacadh i gcomhréir le hAirteagal 142 maidir leis an Chomhchreata Straitéisigh a bhaineann le comhtháthú agus comhsheasmhacht le beartais eacnamaíocha na mBallstát agus an Aontais, le meicníochtaí comhordúcháin idir cistí CSF agus le beartais agus ionstraimí ábhartha eile an Aontais, leis na prionsabail chothrománacha agus na cuspóirí beartais trasearnála agus na socruithe atá ceaptha díriú ar dhúshláin chríochacha, tá siad leagtha amach in Iarscríbhinn I laistigh de thrí mhí ó ghlacadh an Rialacháin seo. Tabharfar de chumhacht don Choimisiún gníomhartha tarmligthe a ghlacadh i gcomhreir le hAirteagal 142 lena leagtar síos eilimintí sonracha an Chomhchreata Straitéisigh a bhaineann le bunú gníomhaíochtaí táscacha a bhfuil bhreisluach ard Eorpach acu agus prionsabail chomhfhreagracha le haghaidh baint amach gach cuspóra théamaigh agus le bunú tosaíochtaí comhair. I gcás ina bhfuil mórathruithe ar straitéis an Aontais maidir le fás cliste, inbhuanaithe agus uilechuimsitheach, déanfaidh an Coimisiún athbhreithniú ar an gComhchreat Straitéiseach agus, nuair is iomchuí, déanfaidh sé leasuithe ar Iarscríbhinn I Comhchreat Straitéiseach athbhreithnithe a ghlacadh trí bhíthin gníomhartha tarmligthe i gcomhréir le hAirteagal 142. Laistigh de shé mhí ó uair a ghlacfar athbhreithniú ar an gComhchreat Straitéiseach athbhreithnithe, molfaidh na Ballstáit leasuithe, más gá, ar a gConradh Comhpháirtíochta agus ar a gcláir chun a gcomhsheasmhacht leis an gComhchreat Straitéiseach athbhreithnithe a áirithiú. CAIBIDIL II Conradh Comhpháirtíochta Airteagal 13 An Conradh Comhpháirtíochta a ullmhú 1. Ullmhóidh gach Ballstát Conradh Comhpháirtíochta le haghaidh na tréimhse idir an 1 Eanáir 2014 agus an 31 Nollaig 2020. 2. Déanfaidh na Ballstáit an Conradh Comhpháirtíochta a tharraingt suas i gcomhar leis na comhpháirtithe dá dtagraítear in Airteagal 5. Déanfar an Conradh Comhpháirtíochta a ullmhú i gcomhphlé leis an gCoimisiún. 3. Cumhdófar sa Chonradh Comhpháirtíochta gach tacaíocht ó na Cistí CSF sa Bhallstát lena mbaineann. 4. Tarchuirfidh gach Ballstát a Chonradh Comhpháirtíochta chuig an gCoimisiún laistigh de 3 mhí tar éis an Comhchreat Straitéiseach a ghlacadh. Airteagal 14 Ábhar an Chonartha Comhpháirtíochta Leagfar amach sa Chonradh Comhpháirtíochta: (a) socruithe d’fhonn ailíniú a áirithiú le straitéis an Aontais maidir le fás cliste, inbhuanaithe agus uilechuimsitheach, lena n‑áirítear: (i) anailís ar éagothromaíochtaí agus ar riachtanais forbartha faoi threoir na gcuspóirí téamacha agus na bpríomhghníomhaíochtaí arna sainiú sa, an Chomhchreat Straitéiseach agus na spriocanna arna leagan amach i moltaí a bhaineann go sonrach leis an tír faoi Airteagal 121(2) agus moltaí ábhartha na Comhairle arna nglacadh faoi Airteagal 148(4) den Chonradh; (ii) anailís achomair ar mheastóireachtaí ex ante na gclár lena dtugtar údar cuí le roghnú na gcuspóirí téamacha agus leithdháiltí táscacha na gCistí CSF; (iii) i gcás gach cuspóra théamaigh, achoimre ar na príomhthorthaí a bhfuiltear ag súil leo le haghaidh gach ceann de na Cistí CSF; (iv) leithdháileadh táscach na tacaíochta ón Aontas de réir cuspóra théamaigh ar an leibhéal náisiúnta le haghaidh gach ceann de na Cistí CSF, mar aon leis an méid iomlán táscach de thacaíocht atá foráilte maidir le cuspóirí athraithe aeráide; (v) na príomhréimsí tosaíochta comhair, ag cur straitéisí macairéigiúnacha agus straitéisí um imchuacha farraige san áireamh nuair is iomchuí; (vi) prionsabail chothrománacha agus cuspóirí beartais maidir le cur chun feidhme na gCistí CSF; (vii) liosta de na cláir faoin CFRE, faoin CSE agus faoin CC, cé is moite de na cláir sin faoi sprioc an chomhair chríche Eorpaigh, agus liosta de na cláir faoin CETFT agus faoin CEMI, ina sonraítear na leithdháiltí táscacha faoi seach de réir Ciste CSF agus de réir bliana; (b) cur chuige comhtháite maidir le comhar críochach a fhaigheann tacaíocht ó na Cistí CSF, ina leagtar amach: (i) na meicníochtaí ar an leibhéal náisiúnta agus réigiúnach lena n‑áirithítear comhordú idir na Cistí CSF agus ionstraimí cistiúcháin eile náisiúnta agus Aontais agus leis an BEI; (ii) na socruithe d’fhonn cur chuige comhtháite a áirithiú i leith úsáid na gCistí CSF maidir le forbairt chríochach na limistéar uirbeach, tuaithe, cósta agus iascaigh agus na limistéar ag a bhfuil sainghnéithe críochacha áirithe, go háirithe na socruithe cur chun feidhme le haghaidh Airteagal 28, Airteagal 29 agus Airteagal 99 agus beidh liosta ag gabháil leo, nuair is iomchuí, de na cathracha a bheidh rannpháirteach sa chlár um fhorbairt uirbeach dá dtagraítear in Airteagal 8 den Rialachán CFRE; (c) cur chuige comhtháite chun aghaidh a thabhairt ar riachtanais shonracha na limistéar geografach is mó a mbaineann an bhochtaineacht leo nó na spriocghrúpaí is mó atá i mbaol idirdhealaithe nó eisiaimh, agus aird faoi leith á tabhairt ar phobail imeallaithe, nuair is iomchuí, lena n‑áirítear an leithdháileadh táscach airgeadais ar na Cistí CSF ábhartha; (d) socruithe d’fhonn cur chun feidhme éifeachtach a áirithiú, lena n‑áirítear: (i) tábla comhtháite de na garspriocanna agus na spriocanna arna mbunú i gcláir le haghaidh an chreata feidhmíochta dá dtagraítear in Airteagal 19(1), mar aon leis an mhodheolaíocht agus an mheicníocht chun comhsheasmhacht a áirithiú idir na cláir agus na Cistí CSF; (ii) achoimre ar an measúnú ar chomhlíonadh na gcoinníollachtaí ex ante agus na ngníomhaíochtaí ar gá iad a dhéanamh ar an leibhéal náisiúnta agus réigiúnach, agus an tráthchlár dá gcur chun feidhme, i gcás nach ndéantar coinníollachtaí ex ante a chomhlíonadh; (iii) an fhaisnéis a theastaíonn d’fhíorú ex ante ar chomhlíonadh na rialacha ar bhreisíocht mar atá sainithe i gCuid a Trí den Rialachán seo; (iv) na gníomhaíochtaí arna ndéanamh chun na comhpháirtithe a tharraingt isteach agus a ról in ullmhú an Chonartha Comhpháirtíochta agus na tuarascála ar dhul chun cinn mar a shainítear in Airteagal 46 den Rialachán seo; (e) socruithe chun cur chun feidhme éifeachtúil na gCistí CSF a áirithiú, lena n‑áirítear: (i) measúnú i dtaobh an bhfuil gá le hacmhainní riaracháin na n‑údarás, agus na dtairbhithe, nuair is iomchuí, a neartú agus gníomhaíochtaí atá le déanamh chun na críche sin; (ii) achoimre ar na gníomhaíochtaí atá beartaithe agus ar na spriocanna comhfhreagracha sna cláir chun laghdú a bhaint amach ar ualach riaracháin na dtairbhithe; (iii) measúnú ar na córais atá ann cheana maidir le malartú leictreonach sonraí, agus ar na gníomhaíochtaí atá beartaithe le gur féidir gach malartú faisnéise idir na tairbhithe agus na húdaráis atá freagrach as bainistiú agus rialú na gclár a dhéanamh trí mhalartú leictreonach sonraí agus sin amháin. Airteagal 15 An Conradh Comhpháirtíochta a ghlacadh agus a leasú 1. Déanfaidh an Coimisiún measúnú ar chomhsheasmhacht an Chonartha Comhpháirtíochta leis an Rialachán seo, leis an gComhchreat Straitéiseach, agus leis na moltaí a bhaineann go sonrach le tíortha faoi Airteagal 121(2) den Chonradh agus le moltaí na Comhairle arna nglacadh faoi Airteagal 148(4) den Chonradh, ag tabhairt airde ar na meastóireachtaí ex ante ar na cláir, agus tabharfaidh an Coimisiún barúlacha le fios laistigh de thrí mhí ón dáta a chuirfear an Conradh Comhpháirtíochta isteach. Cuirfidh an Ballstát gach faisnéis bhreise is gá ar fáil agus, nuair is iomchuí, athbhreithneoidh sé an Conradh Comhpháirtíochta. 2. Déanfaidh an Coimisiún cinneadh a ghlacadh trí ghníomhartha cur chun feidhme chun an Conradh Comhpháirtíochta a fhormheas tráth nach déanaí ná sé mhí tar éis don Bhallstát é a chur isteach, ar an gcoinníoll gur cuireadh aon bharúlacha a thug an Coimisiún le fios san áireamh go cuí. Ní thiocfaidh an Conradh Comhpháirtíochta i bhfeidhm roimh an 1 Eanáir 2014. 3. I gcás ina molann Ballstát leasú ar an gConradh Comhpháirtíochta, déanfaidh an Coimisiún measúnú i gcomhréir le mír 1 agus, nuair is iomchuí, glacfaidh sé cinneadh trí ghníomhartha cur chun feidhme chun an leasú a fhormheas. CAIBIDIL III Comhchruinniú téamach, coinníollachtaí ex ante agus athbhreithniú ar fheidhmíocht Airteagal 16 Comhchruinniú téamach Díreoidh Ballstáit tacaíocht, i gcomhréir leis na rialacha a bhaineann go sonrach leis na Cistí, ar ghníomhaíochtaí lena mbaineann an breisluach is mó i ndáil le straitéis an Aontais maidir le fás cliste, inbhuanaithe agus uilechuimsitheach, agus tabharfaidh siad aghaidh ar na dúshláin arna sainaithint sna moltaí a bhaineann go sonrach le tíortha faoi Airteagal 121(2) den Chonradh agus le moltaí ábhartha na Comhairle arna nglacadh faoi Airteagal 148(4) den Chonradh, agus cuirfidh siad riachtanais náisiúnta agus réigiúnacha san áireamh ag an am céanna. Airteagal 17 Coinníollachtaí ex ante 1. Déanfar coinníollachtaí ex ante a shainiú maidir le gach Ciste CSF sna rialacha a bhaineann go sonrach leis na Cistí. 2. Déanfaidh na Ballstáit measúnú féachaint an bhfuil na coinníollachtaí ex ante is infheidhme comhlíonta. 3. I gcás nach bhfuil na coinníollachtaí ex ante comhlíonta ar an dáta a tharchuirfear an Conradh Comhpháirtíochta, leagfaidh na Ballstáit amach sa Chonradh Comhpháirtíochta achoimre ar na gníomhaíochtaí is gá a dhéanamh ar an leibhéal náisiúnta agus réigiúnach, agus an tráthchlár dá gcur chun feidhme, lena áirithiú go gcomhlíonfar iad tráth nach déanaí ná dhá bhliain tar éis an Conradh Comhpháirtíochta a ghlacadh nó faoin 31 Nollaig 2016, cibé acu is luaithe. 4. Déanfaidh na Ballstáit na gníomhaíochtaí mionsonraithe a bhaineann le comhlíonadh na gcoinníollachtaí ex ante, lena n‑áirítear an tráthchlár dá gcur chun feidhme, a leagan amach sna cláir ábhartha. 5. Déanfaidh an Coimisiún measúnú ar an bhfaisnéis arna cur ar fáil maidir le comhlíonadh na gcoinníollachtaí ex ante faoi chuimsiú a mheasúnaithe ar an gConradh Comhpháirtíochta agus ar na cláir. Féadfaidh sé cinneadh a dhéanamh, agus clár á ghlacadh aige, na híocaíochtaí eatramhacha uile leis an gclár, nó roinnt díobh, a fhionraí go dtí go ndéanfar na gníomhaíochtaí a thabhairt chun críche go sásúil chun coinníollacht ex ante a chomhlíonadh. Beidh mainneachtain gníomhaíochtaí a thabhairt chun críche chun coinníollacht ex ante a chomhlíonadh faoin spriocdháta arna leagan amach sa chlár ina cúis le híocaíochtaí ón gCoimisiún a fhionraí. 6. Ní bheidh feidhm ag míreanna 1 go 5 maidir le cláir faoi sprioc an chomhair chríochaigh Eorpaigh. Airteagal 18 Cúlchiste feidhmíochta Beidh 5 % de na hacmhainní a leithdháilfear ar gach Ciste CSF agus ar gach Ballstát, cé is moite de na hacmhainní sin a leithdháilfear ar sprioc an chomhair chríche Eorpaigh agus ar Theideal V de Rialachán CEMI, ina chúlchiste feidhmíochta a leithdháilfear i gcomhréir le hAirteagal 20. Airteagal 19 Athbhreithniú ar fheidhmíocht 1. Déanfaidh an Coimisiún, i gcomhar leis na Ballstáit, athbhreithniú ar fheidhmíocht na gclár i ngach Ballstát in 2017 agus in 2019, faoi threoir an chreata feidhmíochta arna leagan amach sa Chonradh Comhpháirtíochta agus sna cláir ábhartha. Tá an modh chun an creat feidhmíochta a bhunú leagtha amach in Iarscríbhinn II. 2. Déanfar scrúdú san athbhreithniú sin ar ghnóthú na ngarspriocanna sna cláir ar leibhéal na dtosaíochtaí, ar bhonn na faisnéise agus na measúnuithe sna tuarascálacha ar dhul chun cinn a chuirfidh na Ballstáit isteach in 2017 agus in 2019. Airteagal 20 Leithdháileadh an chúlchiste feidhmíochta 1. I gcás ina nochtann an t‑athbhreithniú ar fheidhmíocht arna dhéanamh in 2017 nár bhain tosaíocht laistigh de chlár a garspriocanna amach a socraíodh don bhliain 2016, tabharfaidh an Coimisiún moltaí don Bhallstát lena mbaineann. 2. Ar bhonn an athbhreithniú arna dhéanamh in 2019, glacfaidh an Coimisiún cinneadh, trí bhíthin gníomhartha cur chun feidhme, chun na cláir agus na tosaíochtaí a bhain a ngarspriocanna amach a chinneadh do gach Ciste CSF agus do gach Ballstát. Molfaidh an Ballstát sannadh an chúlchiste feidhmíochta do na cláir agus na tosaíochtaí arna leagan amach sa chinneadh sin ón gCoimisiún. Déanfaidh an Coimisiún leasú na gclár lena mbaineann a fhormheas i gcomhréir le hAirteagal 26. I gcás nach gcuireann Ballstát an fhaisnéis isteach i gcomhréir le hAirteagal 46(2) agus (3), ní leithdháilfear an cúlchiste feidhmíochta do na cláir nó do na tosaíochtaí lena mbaineann. 3. I gcás ina bhfuil fianaise ann a thig as athbhreithniú ar fheidhmíocht nár bhain tosaíocht na garspriocanna arna leagan amach sa chreat feidhmíochta amach, féadfaidh an Coimisiún íocaíocht eatramhach ar fad nó cuid di le tosaíocht cláir a fhionraí i gcomhréir leis an nós imeachta atá leagtha síos i rialacha a bhaineann go sonrach le Ciste. 4. I gcás ina suíonn an Coimisiún, bunaithe ar scrúdú ar an dtuarascáil deiridh maidir le cur chun feidhme an chláir, mainneachtain thromchúiseach na spriocanna arna leagan amach sa chreat feidhmíochta a bhaint amach, féadfaidh sé ceartuithe airgeadais a chur i bhfeidhm i ndáil leis na tosaíochtaí lena mbaineann i gcomhréir le rialacha a bhaineann go sonrach le Ciste. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 142 chun critéir agus an mhodheolaíocht a bhunú chun leibhéal an cheartaithe airgeadais atá le cur i bhfeidhm a chinneadh. . 5. Ní bheidh feidhm ag mír 2 maidir le cláir faoi sprioc an chomhair chríche Eorpaigh ná le Teideal V de Rialachán CEMI. CAIBIDIL IV Coinníollachtaí maicreacnamaíocha Airteagal 21 Coinníollacht atá nasctha le comhordú bheartais eacnamaíocha Ballstát 1. Féadfaidh an Coimisiún a iarraidh ar Bhallstát a Chonradh Comhpháirtíochta agus na cláir ábhartha a athbhreithniú agus leasuithe orthu a mholadh, nuair is gá sin sna cásanna seo a leanas: (a) chun tacú le cur chun feidhme molta de chud na Comhairle, atá dírithe ar an mBallstát lena mbaineann agus a glacadh i gcomhréir le hAirteagal 121(2) agus/nó le hAirteagal 148(4) den Chonradh, nó chun tacú le cur chun feidhme beart atá dírithe ar na Ballstáit lena mbaineann agus a glacadh i gcomhréir le hAirteagal 136(1) den Chonradh; (b) chun tacú le cur chun feidhme molta de chuid na Comhairle, atá dírithe ar an mBallstát lena mbaineann agus a glacadh i gcomhréir le hAirteagal 126(7) den Chonradh; (c) chun tacú le cur chun feidhme molta de chud na Comhairle, atá dírithe ar an mBallstát lena mbaineann agus a glacadh i gcomhréir le hAirteagal 7(2) de Rialachán (AE) Uimh. .../2011 [maidir le míchothromaíochtaí maicreacnamaíocha a chosc agus a cheartú], ar an gcoinníoll go meastar go bhfuil gá leis na leasuithe sin chun éagothromaíochtaí macraieacnamaíocha a cheartú; nó (d) chun an tionchar atá ag Cistí CSF atá ar fáil de bhun mhír 4 ar fhás agus ar iomaíochas a mhéadú, i gcás ina gcomhlíonann Ballstát ceann de na coinníollacha seo a leanas: (i) cuirtear cúnamh airgeadais de chuid an Aontais ar fáil dó faoi Rialachán (AE) Uimh. 407/2010 ón gComhairle; (ii) cuirtear cúnamh airgeadais meántéarmach de chuid an Aontais ar fáil dó i gcomhréir le Rialachán (AE) Uimh. 332/2002 ón gComhairle[24]; (iii) cuirtear cúnamh airgeadais i bhfoirm iasacht SEC ar fáil dó i gcomhréir leis an gConradh lena mbunaítear an Sásra Eorpach um Chobhsaíocht. 2. Laistigh de thréimhse míosa, cuirfidh an Ballstát togra isteach le haghaidh leasú ar an gConradh Comhpháirtíochta agus ar na cláir ábhartha. Féadfaidh an Coimisiún, más gá, barúlacha a thabhairt laistigh de thréimhse míosa ón tráth a cuireadh na leasuithe isteach, agus déanfaidh an Ballstát, sa chás sin, a thogra a chur isteach arís laistigh de mhí amháin. 3. I gcás nach bhfuil barúlacha tugtha ag an gCoimisiún nó i gcás inar cuireadh a chuid barúlacha san áireamh go sásúil, glacfaidh an Coimisiún, gan aon mhoill mhíchuí, cinneadh lena bhformheasfar na leasuithe ar an gConradh Comhpháirtíochta agus ar na cláir ábhartha. 4. De mhaolú ar mhír 1, más rud é go gcuirtear cúnamh airgeadais ar fáil do Bhallstát i gcomhréir le mír 1(d) agus go bhfuil sé nasctha le clár coigeartaithe, féadfaidh an Coimisiún an Conradh Comhpháirtíochta agus na cláir a leasú gan aon togra a fháil ón mBallstát d’fhonn an tionchar a imríonn Cistí CSF atá ar fáil ar fhás agus ar iomaíochas a uasmhéadú. D’fhonn cur chun feidhme éifeachtach an Chonartha Comhpháirtíochta agus na gclár ábhartha a áirithiú, glacfaidh an Coimisiún páirt i mbainistíocht orthu mar atá mionsonraithe sa chlár coigeartaithe nó sa Mheamram Comhthuisceana arna shíniú ag an mBallstát lena mbaineann. 5. I gcás nach dtugann Ballstát freagra ar iarraidh an Choimisiúin dá dtagraítear i mír 1 nó nach dtugann sé freagra sásúil laistigh de thréimhse míosa ar bharúlacha an Choimisiúin dá dtagraítear i mír 2, féadfaidh an Coimisiún, laistigh de thrí mhí i ndiaidh dó na barúlacha a thabhairt, cinneadh a ghlacadh, trí bhíthin gnímh cur chun feidhme, lena bhfionraítear na híocaíochtaí ar fad nó roinnt de na híocaíochtaí le haghaidh na gclár lena mbaineann. 6. Féadfaidh an Coimisiún na híocaíochtaí agus na ceangaltais ar fad nó roinnt díobh le haghaidh na gclár lena mbaineann a fhionraí trí bhíthin gníomhartha cur chun feidhme sna cásanna seo a leanas: (a) i gcás ina gcinnfidh an Chomhairle nár chomhlíon an Ballstát na bearta sonracha arna leagan amach ag an gComhairle i gcomhréir le hAirteagal 136(1) den Chonradh; (b) i gcás ina gcinnfidh an Chomhairle i gcomhréir le hAirteagal 126(8) agus Airteagal 126(11) den Chonradh nach bhfuil beart éifeachtach déanta ag an mBallstát lena mbaineann chun a easnamh iomarcach a cheartú; (c) i gcás ina dtagann an Chomhairle ar an gconclúid i gcomhréir le hAirteagal 8(3) de Rialachán (AE) Uimh. […]/2011 [maidir le éagothromaíochtaí maicreacnamaíocha a chosc agus a cheartú] nach ndearna an Ballstát, in dhá chás ar leith i ndiaidh a chéile, plean gníomhaíochta ceartaitheach leormhaith a chur isteach nó i gcás ina nglacfaidh an Chomhairle cinneadh lena ndearbhaítear neamhchomhlíonadh ag an mBallstát i gcomhréir le hAirteagal 10(4) den Rialachán sin; (d) i gcás ina dtagann an Coimisiún ar an gconclúid nach bhfuil bearta déanta ag an mBallstát chun an clár coigear